Junta Myanmar beri pengampunan lebih 3,000 banduan sempena tahun baru

Junta Myanmar membebaskan 3,113 banduan, termasuk 98 warga asing sempena sambutan Tahun Baharu negara itu hari ini, demikian menurut kenyataan kerajaan tentera yang diterbitkan di saluran Telegram pro-tentera.
Sejak rampasan kuasa pada 2021, kerajaan pimpinan tentera memenjarakan ribuan penentang dan aktivis pro-demokrasi dan secara kejam menghentikan bantahan yang mengundang kecaman global.
Setiausaha kerajaan junta, Leftenan Jeneral Aung Lin Dwe, dalam satu kenyataan berkata pengampunan itu sempena “perayaan Tahun Baharu Myanmar bagi membawa kegembiraan kepada rakyat dan menangani kebimbangan kemanusiaan”.
Jurucakap junta bagaimanapun tidak menjawab panggilan telefon untuk mendapatkan maklum balas dan setakat ini tidak jelas siapa yang termasuk dalam senarai pengampunan itu.
Pemimpin yang digulingkan, Aung San Suu Kyi, yang juga pemenang anugerah Nobel dan ketua penentang pemerintahan tentera, sedang menjalani hukuman penjara 33 tahun selepas perbicaraan segera yang dikutuk di peringkat antarabangsa sebagai penipuan.
Junta juga telah menahan anggota kanan kerajaan awamnya yang digulingkan tentera dalam rampasan kuasa 2021.
Sekurang-kurangnya 17,460 orang kekal dalam tahanan dan 3,240 dibunuh oleh junta, menurut sebuah kumpulan aktivis, Persatuan Bantuan untuk Tahanan Politik.
Junta secara berkala memberikan pengampunan kepada banduan, namun jumlahnya pada tahun ini dan pada 2022 adalah sebahagian kecil daripada 23,000 yang dibebaskan ketika sambutan yang sama pada 2021.
Pertubuhan hak asasi manusia dan ramai pemimpin dunia berulang kali meminta junta membebaskan semua tahanan politik.


Sorry.


‘Umno parti keramat’, kata orang kuat Anwar alu-alukan perwakilan PAU 2020

Pemimpin PKR Selangor yang juga penyokong kuat Anwar Ibrahim mengucapkan selamat kepada Umno, mengalu-alukan perwakilan parti Melayu itu berhimpun esok menjadi petanda kedua-dua parti itu mula mesra.Ketua Pemuda PKR Selangor Najwan Halimi turut menggesa Umno untuk tidak terus diperlekeh oleh Bersatu dengan menyifatkan Umno sebagai sebuah parti keramat bagi orang Melayu.“Selamat bersidang kepada semua perwakilan #PAU2020,” kata Najwan dalam sebuah hantaran Twitter, menggunakan akronim perhimpunan agung Umno yang ditunda daripada tahun lepas.“Umno adalah parti keramat orang Melayu, justeru pertahankanlah maruah kalian dari terus diperlekeh dan diinjak oleh PPBM sang pengkhianat,” tambahnya.Kerjasama Umno dan Bersatu adalah antara usul yang akan diputuskan oleh pimpinan parti itu esok walaupun mendapat tekanan dari Ahmad Zahid Hamidi dan Najib Razak.Kedua-dua pemimpin Umno itu dilihat menerajui kempen untuk memutuskan kerjasama dengan Bersatu, sebuah parti yang diketuai Muhyiddin Yassin selepas dipecat Najib akibat lantang mengkritik skandal 1MDB.Kritikan Najib terhadap kerajaan PN turut dilihat semakin lantang selepas beliau disabitkan tujuh pertuduhan rasuah pada Julai lalu.Baru-baru ini, Anwar juga turut mengakui PKR telah mengadakan rundingan awal dengan pimpinan Umno dan kemungkinan bekerjasama.Kedua-dua Najib dan Zahid turut dilaporkan menulis surat kepada Istana Negara menyatakan sokongan mereka kepada Anwar sebagai perdana menteri.


Laman web daftar vaksin Covid-19 kini boleh diakses

Orang ramai kini boleh mendaftar untuk vaksinasi Covid-19 menggunakan borang dalam talian yang terdapat di laman web rasmi kerajaan bagi program inokulasi besar-besaran.Mereka boleh mendaftar dengan mengisi borang (klik di sini), yang terdapat di laman web yang disediakan Jawatankuasa Khas Jaminan Akses Bekalan Vaksin (JKJAV).Laman web ini adalah kali pertama pendaftaran dalam talian dibuka di luar aplikasi MySejahtera. Ia bertujuan bagi memastikan lebih ramai orang menyertai program vaksinasi kerana ia dijalankan secara berperingkat.Kurang dari dua juta orang telah mendaftar untuk menerima suntikan percuma sejak pendaftaran dibuka pada 1 Mac lalu melalui aplikasi pengesanan kontak yang dibina pihak kementerian, MySejahtera.Sebelum ini, Menteri Sains, Teknologi dan Inovasi Khairy Jamaluddin berkata kerajaan akan menyediakan lima kaedah bagi orang ramai mendaftar bagi vaksinasi, termasuk menggunakan MySejahtera dan nombor hotline 1800-888-828.


Kes harian lepasi 2,700, 11 lagi terkorban

2,722 kes baru Covid-19 direkodkan semalam menjadikan jumlah keseluruhan sebanyak 4,762,652 kes.
Sebanyak 4,856 pesakit turut dilaporkan sembuh, menjadikan jumlah keseluruhan kes sembuh sebanyak 4,690,835.
Ketika ini, 35,551 kes aktif direkodkan, dengan 34,068 atau 95.8% daripadanya sedang menjalani kuarantin kendiri.
Dalam pada itu, 31 (0.1%) kes kini berada di pusat kuarantin sementara 1,384 (3.9%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 68 kes dan 41 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 61.3% dengan kes Covid-19 merangkumi 18.2%.
11 lagi kematian dilaporkan termasuk tiga kes kematian sebelum tiba di hospital menjadikan kes keseluruhan sebanyak 36,166 orang.


Presiden Xi mahu China tingkatkan interaksi dengan negara Arab

Persahabatan antara China dan negara-negara Arab sudah lama terjalin dan semakin kukuh dari semasa ke semasa, kata Presiden China Xi Jinping dalam perutusan tahniahnya sempena Festival Kesenian Arab kelima yang dirasmikan di Jingdezhen, provinsi Jiangxi China pada Isnin.
Beliau berkata bemula dari Jalan Sutera pada zaman kuno hingga pembinaan bersama inisiatif Jalur dan Laluan (BRI), China dan negara-negara Arab saling berganding bahu dan telah melakar kecemerlangan dalam kerjasama serta interaksi dalam kalangan rakyat.
Justeru, Xi berharap China dan negara-negara Arab mengambil peluang daripada festival kesenian kali ini untuk melaksanakan hasil Sidang Kemuncak China-Arab pertama.
“Diharapkan kedua-dua pihak menyemarakkan lagi semangat Jalan Sutera, memperkukuh persahabatan tradisional, meningkatkan interaksi dalam kalangan rakyat supaya menyuntik momentum kepada peningkatan hubungan perkongsian strategik China-Arab, dan memberikan sumbangan kepada pembinaan komuniti berkongsi nasib China-Arab pada era baharu,” kata beliau.
Festival itu yang membuka tirainya pada Isnin dianjurkan bersama Kementerian Kebudayaan dan Pelancongan China, Kementerian Luar China, kerajaan provinsi Jiangxi dan Sekretariat Liga Arab.


NGO gesa kerajaan basmi xenofobia di KDN selesaikan masalah buruh paksa

Kumpulan hak asasi Lawyers for Liberty (LFL) hari ini menggesa rombakan besar-besaran polisi imigresen dan sikap pihak berkuasa terhadap pekerja asing sebagai sebahagian daripada usaha menangani masalah buruh paksa di negara ini, selepas Amerika Syarikat (AS) menurunkan kedudukan Malaysia dalam laporan tahunan terbarunya mengenai pemerdagangan manusia.Koordinator LFL Zaid Malek berkata komitmen yang ditunjukkan Menteri Sumber Manusia M Saravanan bagi mengadakan kerjasama strategik dengan AS berhubung isu tersebut adalah sebuah perkembangan positif, namun masih terdapat kekurangan butiran mengenai bagaimana kerjasama itu akan dilaksanakan.“Lebih-lebih lagi selepas tindakan yang mengejutkan oleh menteri dalam negeri dan jabatan imigresen terhadap pendatang asing sepanjang pandemik, di mana mereka menjadi segmen terbesar yang menjadi mangsa amalan buruh paksa,” katanya.“Sekiranya kerajaan benar-benar serius untuk membasmi masalah buruh paksa di negara kita, pertama sekali ia harus mengakui bahawa pendatang asing adalah mangsa, bukan pesalah untuk diperlakukan seperti penjenayah.“Menteri dalam negeri khususnya harus memberi jaminan penuh ia komited untuk melakukan perubahan yang signifikan terhadap undang-undang dan polisi pendatang asing ketika ini selain menghentikan layanan buruk dan bersifat xenofobia melalui pihak berkuasa. Selepas itu, barulah kita dapat maju untuk mendapatkan penyelesaian yang boleh dilaksanakan.”2 Julai lalu, Jabatan Negara AS menerbitkan laporan “Pemerdagangan Manusia 2021”, ia menurunkan kedudukan Malaysia ke dalam senarai Tier 3 bagi negara pelaku kesalahan terburuk berkenaan pemerdagangan manusia, menyertai negara-negara lain termasuk Afghanistan, China, Korea Utara dan Sudan Selatan.Pada 13 Julai, Saravanan berkata pihaknya berbincang dengan dengan Duta AS di Malaysia Brian McFeeters dan memaklumkan kesediaan kementerian itu untuk mengadakan kerjasama strategik dengan AS dalam usaha membaiki penguatkuasaan bagi meningkatkan jumlah sabitan mengenai kes-kes amalan buruh paksa.“Isu buruh paksa, terutama yang melibatkan pekerja asing, diberi keutamaan oleh kerajaan berikutan laporan Jabatan Negara AS serta beberapa laporan dan kajian lain yang dilaksanakan oleh pelbagai institusi antarabangsa,” katanya.Dalam kenyataannya hari ini, Zaid turut berkata malang sekali Malaysia nampaknya hanya didorong untuk bertindak selepas “mendapat reaksi balas daripada masyarakat antarabangsa”.“Kita harus mengingatkan kerajaan bahawa menangani pemerdagangan manusia dan amalan buruh paksa di negara ini sebenarnya harus menjadi keutamaan.“Hal ini berdasarkan Artikel 6 Perlembagaan Persekutuan, yang melarang perhambaan dan buruh paksa di negara kita selain tanggungjawab antarabangsa yang ditandatangani Malaysia ketika Konvensyen Buruh Paksa ILO sejak 1957,” katanya.Beliau turut berkata umum sudah mengetahui banyak majikan mengeksploitasi kelemahan penguatkuasaan dan juga kelemahan dalam sistem undang-undang yang ada “bagi memaksa pendatang asig untuk bekerja di mana ia sebetulnya sebuah bentuk perhambaan moden, bahkan mereka turut menggunakan pihak berkuasa sebagai senjata untuk menakutkan mereka”.“Tanpa rombakan polisi secara besar-besaran, sebarang tindakan rancangan tindakan pasti akan gagal,” katanya.


Hadapi stigma, tertekan, petugas barisan hadapan Singapura dapat ganjaran RM12,000

Kira-kira 100,000 petugas penjagaan kesihatan Singapura bakal menerima durian runtuh S$4,000 (RM12,300) sebagai ganjaran istimewa daripada kerajaan ketika negara itu berdepan lonjakan kes Covid-19 yang setakat ini telah meragut 468 nyawa.Kerajaan berkata wang itu akan dibayar kepada semua kakitangan penjagaan kesihatan awam yang bertugas di hospital, klinik, rumah penjagaan dan pusat dialisis mulai bulan depan.Kementerian kesihatan Singapura turut mengumumkan geran sebanyak S$10,000 kepada setiap klinik yang menjadi pusat penerimaan pesakit yang dijangkiti wabak itu di mana ia akan dibahagikan antara kakitangan premis kesihatan terlibat.Menteri Kesihatan Ong Ye Kung berkata walaupun pemberian ganjaran berbentuk tunai itu tidak setimpal berbanding beban kerja yang dipikul petugas barisan hadapan, ia adalah cara kerajaan menghargai pengorbanan mereka. Beliau turut menambah golongan petugas kesihatan juga turut berdepan boikot sosial dalam kalangan masyarakat yang bimbang dan tidak mahu dijangkiti pekerja sektor kesihatan ekoran golongan itu terdedah dengan pesakit Covid-19.“Tugas ini bukan untuk mereka yang lemah semangat. Saya lihat sendiri dengan rasa marah dan malu kelakuan orang tertentu yang menjauhi jururawat dan petugas kesihatan di mana ada yang menjauhi anda, bahkan menolak untuk membenarkan perjalanan anda,” kata Ong seperti dipetik The Straits Times.“Anda adalah barisan pertahanan terakhir kami – berdiri di antara kami dan jurang. Apabila vaksinasi, pengurusan selamat, terapeutik dan ketahanan badan terakhir pesakit semuanya diserang, anda masih enggan mengalah. Anda berdiri di sebelah pesakit sebagai harapan terakhirnya.”Singapura yang pernah dipuji kerana mengendalikan wabak dengan baik dan hampir merekodkan sifar kes setiap hari, mula bergelut dengan lonjakan mendadak jangkitan Covid-19 ketika pihak berkuasa mengumumkan pembukaan semula perniagaan dan aktiviti harian pada September.Kes harian purata Covid-19 di Singapura adalah sekitar 3,000 ini dengan populasi 5.7 juta orang. Jangkitan baru menurun kepada hanya di bawah 1,800 kes semalam mungkin disebabkan kekurangan ujian saringan semasa cuti umum Deepavali.Sembilan lagi kematian pada hari Jumaat direkodkan menjadikan jumlah kematian di Singapura sebanyak 468 korban, satu peningkatan mendadak sejak pertengahan September.


Langgar SOP di restoran, Najib dipanggil polis

Polis akan mengambil keterangan bekas perdana menteri Najib Razak susulan tular video yang memaparkan beliau tidak mematuhi prosedur operasi standard (SOP) berada di sebuah restoran di Jalan Bukit Bintang.Ketua Polis Daerah Dang Wangi Mohamad Zainal Abdullah berkata Najib didapati melanggar SOP di kawasan perintah kawalan pergerakan bersyarat (PKPB) dengan tidak menjalankan imbasan suhu dan tidak mendaftar MySejahtera di restoran itu.“Siasatan dibuat di bawah Seksyen 21A Akta Pencegahan dan Pengawalan Penyakit Berjangkit 1988 dan Peraturan 18, Peraturan-Peraturan Pencegahan dan Pengawalan Penyakit Berjangkit (Kawalan Pergerakan Bersyarat) (No 4) 2021.“Pihak polis akan memanggil kesemua yang terlibat dalam kes ini untuk memberi keterangan dalam masa terdekat,” katanya dalam kenyataan hari ini.Mohamad Zainal berkata kertas siasatan kemudian akan diserah kepada pejabat Pendakwa Raya sejurus siasatan selesai dijalankan.Terdahulu, tular video berdurasi satu minit 39 saat memaparkan Najib bersama beberapa individu hadir di sebuah restoran untuk makan tanpa membuat imbasan suhu dan mendaftar MySejahtera yang diperlukan.


Jumlah kematian Covid-19 melepasi angka 500

Sebanyak 1,741 kes baru Covid-19 dikesan hari ini termasuk sembilan jangkitan import, menjadikan angka keseluruhan penularan dalam negara berjumlah 120,818 kata Ketua Pengarah Kesihatan Dr Noor Hisham Abdullah.Katanya, sebanyak 1,010 pesakit pulih dan dibenarkan pulang, menjadikan jumlah keseluruhan angka sembuh 98,228 kes atau 81.3%.“Selangor melaporkan kes harian tertinggi iaitu sebanyak 687 kes atau 39.5%, diikuti Sabah sebanyak 303 kes (17.4%) dan Johor 295 kes (16.9%),” katanya dalam sidang media harian.Katanya, kes aktif dengan kebolehjangkitan pula berjumlah 22,089“Daripada jumlah itu 122 pesakit di tempatkan di Unit Rawatan Rapi termasuk 53 memerlukan bantuan alat pernafasan,” katanya.Dukacita dimaklumkan terdapat tujuh lagi kematian dilaporkan, menjadikan jumlah mangsa yang maut meningkat kepada 501 orang.


Kes baru kekal di paras lepasi 5,100 jangkitan

Malaysia merekodkan kes baru sebanyak 5,143 kes menjadikan kes keseluruhan Covid-19 meningkat sebanyak 2,551,452 kes.4,551 pesakit juga direkodkan sembuh, menjadikan jumlah keseluruhan pesakit sembuh sebanyak 2,455,767.Dalam pada itu, kes yang memerlukan rawatan di unit rawatan rapi (ICU) adalah sebanyak 526 kes di mana 474 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 250 kes di mana 192 adalah kes Covid-19.Dari 5,143 kes harian yang dilaporkan pada hari ini, 126 kes (2.4%) adalah daripada Kategori Tiga, Empat, dan Lima, dan 5,017 kes (97.6%) lagi adalah terdiri daripada Kategori Satu dan Dua.


Sayap Warisan di semenanjung dilancarkan esok

Parti Warisan Sabah (Warisan) yang berpangkalan di negeri itu mengumumkan akan melebarkan rangkaian ke semenanjung bermula esok dengan pelancarannya akan dirasmikan presidennya, Shafie Apdal di Kuala Lumpur esok.Pengumuman itu dibuat dalam sebuah surat jemputan rasmi kepada media hari ini bagi perasmian parti itu di peringkat nasional.Warisan ditubuhkan pada 17 Oktober 2016 oleh Shafie di Sabah, tidak berapa lama selepas beliau dan Muhyiddin Yassin disingkirkan dari Umno akibat lantang mengkritik skandal 1MDB Najib Razak.Parti itu kemudiannya bekerjasama dengan Pakatan Harapan (PH) ketika menghadapi pilihan raya umum (PRU) pada 2018.Pada 20 Oktober lalu, Shafie menyatakan hasrat untuk memperluaskan sayap partinya hingga ke semenanjung bagi meneruskan perjuangan pemimpin terdahulu.Shafie turut berkata, Warisan akan kekal sebagai parti pelbagai kaum dan yakin mendapat sambutan di semenanjung.


Kes harian lepasi 27,800 jangkitan, 36 korban Covid direkodkan

27,808 kes baru Covid-19 direkodkan hari ini menjadikan jumlah keseluruhan sebanyak 3,166,023 kes.Sebanyak 12,488 pesakit turut dilaporkan sembuh, menjadikan jumlah keseluruhan kes sembuh sebanyak 2,900,682.Ketika ini, 233,065 kes aktif turut direkodkan, dengan 219,696 atau 94.3% daripadanya sedang menjalani kuarantin kendiri.Dalam pada itu, 5,476 (2.3%) kes kini berada di pusat kuarantin sementara 7,658 (3.3%) dimasukkan ke hospital.36 korban akibat wabak itu turut dilaporkan, termasuk 11 kes kematian sebelum tiba ke hospital.Ketika ini, kes keseluruhan kematian adalah sebanyak 32,276 orang.Ketua Pengarah Kesihatan Noor Hisham Abdullah berkata kadar kebolehjangkitan pada 18 Februari adalah 1.24.


Menteri ugut ‘buang pangkat’, pegawai imigresen jelaskan kenapa warga China dihalang masuk

Seorang penolong penguasa imigresen tampil menjelaskan lebih lanjut mengenai insiden yang berlaku baru-baru ini melibatkan Menteri Pelancongan, Seni dan Budaya Tiong King Sing, mengatakan beliau telah mengancam untuk “membuang pangkat” seorang pegawai di Lapangan Terbang Antarabangsa Kuala Lumpur kerana menolak kemasukan warga China yang tidak memenuhi syarat visa.
Syahmi Syafie Md Nazmil dalam laporan polis turut menafikan dakwaan Tiong mengenai amalan rasuah yang berleluasa di lapangan terbang itu, sambil berkata pelancong berkenaan yang merupakan seorang wanita warga China bernama Wang Xue, bukan sahaja gagal mengemukakan tiket pergi dan balik seperti dikehendaki ke atas warga asing yang memasuki negara ini, malah tidak dapat menyatakan dengan jelas mengenai penginapannya semasa di Malaysia.
Syahmi dalam laporan polisnya berkata berikutan masalah komunikasi, Wang Xue menjawab soalan melalui jurubahasa melalui telefonnya, yang dikenali Syahmi sebagai Emma.
Menurut Emma, wanita tersebut datang ke Malaysia untuk menjaga anaknya.
Namun begitu, Syahmi berkata Tiong enggan memberi peluang kepada pegawai imigresen terbabit untuk memberi penjelasan, sebaliknya menuduhnya meminta rasuah sebanyak RM3,000.
“Beliau juga memarahi pegawai kanan serta penyelia yang menolak kemasukan subjek dan mengatakan 'you are the culprit' serta membuat tuduhan yang tidak berasas dengan menyatakan pegawai meminta wang sebanyak RM3,000 melalui ejen untuk membebaskan subjek masuk ke Malaysia,” lapor Astro Awani memetik Syahmi sebagai berkata dalam laporan polisnya
Syahmi juga memberitahu, Tiong turut mengugut untuk membuang pangkat pegawai itu dan mengeluarkan “pelbagai kata-kata yang menjatuhkan air muka pegawai di hadapan pegawai lain serta orang awam yang berada dalam pejabat pada ketika itu”.
Syahmi berkata notis penolakan masuk ke atas wanita itu telah dimansuhkan berikutan campur tangan Tiong, sambil menambah bahawa sebarang arahan untuk membatalkan sekatan kemasukan hanya boleh dibuat oleh ketua pengarah imigresen.


Trump dakwa FBI serbu rumah, buka peti besinya di Florida

Bekas presiden AS Donald Trump berkata agen FBI menyerbu dan membuka peti besinya di kediaman kelab Mar-a-Lago, Florida, ketika Jabatan Kehakiman AS memulakan siasatan mengenai isu penyingkiran rekod rasmi pejabat presiden oleh beliau.
Jabatan Kehakiman enggan mengulas mengenai serbuan yang disifatkan Trump membabitkan "sekumpulan besar agen FBI."
Ibu pejabat FBI di Washington dan pejabat lapangannya di Miami turut enggan mengulas mengenai serbuan yang dijalankan.
Serbuan itu dilihat sebagai sebahagian usaha mencari sebuah kotak dokumen yang dibawa keluar oleh Trump dari White House ke kelab Florida, lapor New York Times, memetik dua sumber yang rapat dengan siasatan itu.
Trump berkata kediamannya "kini sedang dikepung, diserbu, dan penuh (dengan agen FBI).”
Bagaimanapun, beliau tidak menyatakan mengapa serbuan itu dijalankan.
"Selepas bekerjasama dengan agensi kerajaan yang berkaitan, serbuan yang dibuat tanpa sebarang makluman di rumah saya ini adalah tidak perlu dan tidak wajar," kata Trump sambil menambah: "Mereka malah membuka peti besi saya!"
CNN melaporkan Trump tidak berada di kediamannya semasa serbuan dan FBI telah mendapat waran geledah bagi memasuki premis itu.
Memetik sumber, laporan CNN itu juga mengatakan pencarian tersebut adalah berkait dengan beberapa dokumen sulit.
Trump menjadikan rumah kelab di Palm Beach itu sebagai kediamannya selepas meninggalkan Rumah Putih pada Januari 2021.
Kebiasaannya, beliau menghabiskan musim panas di kelab golf yang terletak di Bedminster, New Jersey, kerana Mar-a-Lago ditutup pada bulan Mei bagi musim panas.
Jabatan Kehakiman turut melancarkan siasatan peringkat awal berhubung pemindahan rekod Trump ke Florida, kata sumber pada April.
Siasatan itu dibuat selepas Pentadbiran Arkib dan Rekod Kebangsaan AS pada Februari memaklumkan Kongres bahawa pihaknya telah menemui kira-kira 15 kotak dokumen Rumah Putih dari rumah Trump di Florida, di mana beberapa dokumen itu mengandungi bahan sulit.
Jawatankuasa Pemantauan Dewan Perwakilan AS pada masa itu mengumumkan ia meningkatkan siasatan berhubung tindakan Trump itu dan meminta pihak arkib menyerahkan maklumat tambahan.
Sebelum ini, Trump mengesahkan bahawa beliau bersetuju untuk memulangkan rekod tertentu kepada arkib, menyifatkannya sebagai “proses rutin yang biasa."
Serbuan itu dilihat akan menambah masalah undang-undang yang dihadapi bekas presiden AS itu, ia termasuk siasatan Kongres terhadap serangan penyokong Trump pada 6 Januari 2021 ke atas bangunan Capitol AS selain tuduhan Trump cuba mempengaruhi keputusan pilihan raya Georgia 2020.
Di samping itu, pendakwa raya AS di Washington, DC juga kini sedang melakukan siasatan mengenai penipuan oleh sekutu Trump dalam mengemukakan senarai daftar pemilih palsu bagi membatalkan pilihan raya presiden 2020.


Ahli Parlimen PH dalam jawatankuasa khas darurat tetap mahukan sidang Parlimen

Tiga wakil ahli Parlimen pembangkang dalam Jawatankuasa Khas Bebas Darurat yang ditugaskan untuk menasihatkan Yang di-Pertuan Agong semasa darurat Covid-19 tetap akan memberikan tekanan agar sidang Dewan Rakyat diadakan.Mereka berkata sidang Dewan Rakyat sangat penting untuk memastikan segala agenda dan langkah-langkah untuk membendung Covid-19 dapat dibahaskan selain memastikan semak dan imbang terhadap segala keputusan yang dibuat kerajaan.“Justeru itu, kami akan menyampaikan pandangan ini secara konsisten di mesyuarat Jawatankuasa Khas Bebas Darurat dan berharap ia akan dipersetujui oleh ahli-ahli jawatankuasa tersebut sebagai pendirian bersama jawatankuasa untuk menasihati Yang di-Pertuan Agong,” kata kenyataan bersama Saifuddin Nasution Ismail dari PKR, Dzulkefly Ahmad (Amanah) dan Anthony Loke (DAP) hari ini.Ketiga-tiga ahli Parlimen ini merupakan anggota Jawatankuasa Khas Bebas Darurat yang dianggotai 19 anggota yang ditugaskan untuk menasihati Agong sepanjang darurat pandemik Covid-19.Semasa memperincikan butiran darurat Covid-19 pada Januari, Perdana Menteri Muhyiddin Yassin berkata sebuah kerajaan awam dikekalkan meskipun Parlimen digantung untuk menghalang pilihan raya mengejut, dengan semua aktiviti harian dibenarkan.Muhyiddin turut berjanji akan mengadakan pilihan raya jika Jawatankuasa Khas Bebas Darurat berpendapat keadaan kesihatan awam dapat dikawal.“Ini komitmen saya yang akan saya tunaikan,” katanya.Pada 18 Februari lalu, Jawatankuasa Khas Bebas Darurat yang dipengerusikan oleh bekas ketua hakim negara, Ariffin Zakaria mengadakan mesyuarat pertama.Ketiga-tiga ahli Parlimen PH itu berkata, sidanhg Dewan Rakyat boleh diadakan tertakluk kepada segala prosedur operasi standard (SOP) yang ditetapkan oleh kementerian kesihatan seperti yang dilaksanakan sepanjang sidang tahun 2020.“Keputusan untuk mengembalikan persidangan Parlimen juga akan memberikan keyakinan kepada dunia luar dan pelabur asing bahawa Malaysia tetap komited terhadap sistem demokrasi berparlimen dan prinsip kedaulatan undang-undang atau ‘Rule of Law’,” kata kenyataan itu.


Kerajaan didesak selamatkan sekolah berusia 120 tahun di Kuala Lumpur

Pakar perancangan bandar mendesak Putrajaya untuk campur tangan dalam isu melibatkan Sekolah Convent Bukit Nanas, Kuala Lumpur menjelang perbicaraan semakan kehakiman bagi mencabar keputusan kerajaan untuk tidak meneruskan pajakan tanahnya selepas tarikh luput 6 September tahun ini.Derek Fernandez turut mencadangkan agar sekolah yang ditubuhkan pada 1899 itu disenaraikan sebagai tapak warisan kebangsaan di bawah Akta Warisan Kebangsaan 2005.“Dari perspektif perancangan bandar, sekolah ini dikategorikan di bawah Pelan Bandar Raya Kuala Lumpur 2020 di bawah Akta Perancangan Wilayah Persekutuan 1982 sebagai kemudahan awam dan zon warisan,” katanya di samping turut menambah bahawa sekolah itu juga telah menyumbang dalam pendidikan puluhan ribu wanita di negara ini.Mahkamah Tinggi Kuala Lumpur dijadualkan akan mendengar permohonan semakan kehakiman sekolah berkenaan hari ini.Fernandez berkata, usaha melindungi sekolah-sekolah bandar dan kemudahan awam sangat penting bagi menjelaskan nisbah plot pembangunan yang diberikan di bandar, bagi meningkatkan pembangunan komuniti kediaman yang kukuh di pusat bandar.Beliau turut berkata mengatakan bahawa perkara tersebut adalah penting bagi menyokong aktiviti-aktiviti ekonomi bandar selain memastikan pembangunan yang lestari.“Malangnya, banyak sekolah di bandar sering menjadi sasaran ‘burung pemangsa’ yang memandang lokasi tersebut sebagai sumber tanah yang murah bagi projek pembangunan berskala tinggi menyebabkan kebanyakan plot tanah dimajukan tanpa infrastruktur penyokong yang baik bagi pendidikan di kawasan sekitarnya. ”Dalam satu kenyataan, beliau turut mendesak kerajaan segera campur tangan dan meneruskan pajakan tanah Sekolah Kebangsaan Convent Bukit Nanas yang dikenali sebagai salah satu sekolah tertua di Malaysia.“Sekarang sudah popular semua pihak dalam politik untuk ‘perjuangkan’ hak wanita dalam masyarakat kerana ia boleh menarik perhatian pengundi.“Namun, masih tak nampak berapa ramai pemimpin yang benar-benar ada ketika mereka diperlukan bagi melindungi Convent Bukit Nanas dan mendapatkan lanjutan pajakan bagi institusi yang telah melindungi dan meningkatkan tahap wanita dalam mendapatkan hak asasi mereka menerima pendidikan selama lebih dari 120 tahun.”


Kes rasuah, salah guna kuasa membimbangkan di Pulau Pinang, kata SPRM

Menerima suapan, salah guna kuasa dan membuat tuntutan palsu dalam kalangan penjawat awam membimbangkan di Pulau Pinang, kata Ketua Pesuruhjaya Suruhanjaya Pencegahan Rasuah Malaysia (SPRM) Azam Baki.
Katanya berdasarkan statistik SPRM, sebanyak 919 aduan diterima pihaknya berhubung kesalahan itu sejak 2019 hingga kini.
“Banyak kesalahan yang dilakukan dan kesalahan rasuah yang menjadi pilihan lazimnya melibatkan dua kesalahan iaitu penerimaan suapan dan salah guna kuasa.
“Kami terima sebanyak 312 maklumat kes penerimaan suapan dan 147 maklumat kes salah guna kuasa di Pulau Pinang,” katanya ketika ditemu bual dalam program Cakna Rasuah bersama radio Mutiara.fm, RTM Pulau Pinang hari ini.
Azam berkata perkara itu membimbangkan kerana ia melibatkan salah guna kuasa seperti menggunakan jawatan untuk pemberian kontrak kerja kepada kaum keluarga atau individu yang mempunyai pertalian darah.
Menurut Azam kesalahan membuat tuntutan palsu untuk sesuatu kerja yang dilaksanakan juga banyak berlaku di Pulau Pinang.
“Sebagai contoh, individu yang kononnya melaksanakan sesuatu pekerjaan dan dia membuat tuntutan palsu (untuk kerja yang dilaksanakan) seolah-olah dia yang buat kerja itu, ia banyak berlaku dan amat merugikan.
“Saban hari ia semakin meningkat, saya minta semua ketua jabatan untuk memantau pegawai mereka yang diberikan kuasa dalam memutuskan sesuatu keputusan dan dari segi tadbir urus,” katanya.
Menurut Azam penjawat awam merupakan kumpulan sasar pertama SPRM (pantau dan siasat) kerana mereka nadi pentadbiran kepada sesuatu negeri dan dalam negara ini.
“Oleh itu, saya telah mengarahkan pegawai saya untuk melihat isu rasuah dalam kalangan penjawat awam di Pulau Pinang dan di negeri-negeri lain,” katanya.


Selamat Datang ke MalaysiaNow

Terdapat satu kisah berulang kali diceritakan dalam sejarah Islam tentang seorang pemuda di Tanah Arab lebih 1,400 tahun lalu. Beliau terkenal sebagai seorang yang amanah dan sentiasa bercakap benar, sehingga menerima gelaran Al-Amin.Suatu hari, di hadapan orang ramai, beliau bertanya apakah mereka akan mempercayainya jika mengatakan terdapat pasukan musuh di sebalik bukit bersiap-sedia menyerang mereka. Mereka menjawab sudah tentu akan percaya kerana pemuda itu tidak pernah berbohong.Pemuda itu ialah Nabi Muhammad. Walaupun dengan reputasi baik dan dihormati dalam kalangan masyarakat seperti ditunjukkan dalam episod ini, baginda menjadi musuh utama di tanah airnya selepas mula berdakwah kepada masyarakat yang tidak mahu mendengarnya.Pengajaran daripada episod ini jelas: apabila berdepan tanggapan sosial dan kepentingan kelompok, kebenaran tidak lagi menjadi keutamaan, walaupun dalam kalangan mereka yang mengenalinya sebagai seorang yang tidak pernah berbohong.Orang hanya percaya kepada apa yang sesuai dengan mereka, yang paling mudah untuk dipercayai tanpa mengira kredibiliti sumbernya.Hari ini, masyarakat dihidangkan dengan pelbagai pujuk rayu untuk memenangi hati mereka: sama ada jenama pencuci pakaian yang paling baik, ataupun sekolah untuk anak mereka, atau jenama kereta yang sesuai, atau individu yang paling boleh dipercayai untuk menerajui pentadbiran negara dan seterusnya dipertanggungjawabkan dengan wang cukai kita.Setiap pujuk rayu dibuat dengan andaian individu, institusi, syarikat, jenama atau parti politik itu boleh dipercayai.Tetapi kecanggihan teknologi yang didominasi internet, media sosial dan penggunaan data, menyaksikan pemahaman masyarakat mengenai amanah dan kebenaran kini mengalami perubahan besar.Sekarang kita sudah boleh mempercayai entiti tanpa nama dan tanpa wajah untuk menguruskan wang kita (sistem perbankan tanpa talian), untuk menaiki kereta peribadi orang kita tidak dikenali (Grab), malah bermalam di rumah orang asing (Airbnb).Kita juga membenarkan syarikat antarabangsa dan laman sesawang “mencurigakan” mempunyai akses kepada data peribadi apabila sewenang-wenang menerima “cookies” secara membuta tuli setiap kali diminta.Begitu juga, kini terdapat kencenderungan mempercayai mereka yang memujuk kita dengan kepercayaan dan nilai melalui slogan dan “soundbites”, tidak kiralah jika kelakuan mereka langsung tidak meyakinkan.Kita menonton, memberikan tanda suka dan berkongsi klip video terhadap orang yang berbicara mengenai agama dan nilai hidup yang berkaitan, begitu juga ahli politik yang cuba memikat orang ramai dengan janji kehidupan lebih baik.Selalunya, kita tidak tahu dan tidak peduli siapa mereka. Dan entah mengapa, kita rela mereka mengarahkan kita dalam pemikiran dan kepercayaan.Begitu juga dalam penerimaan kita terhadap media yang menjadi tempat kita bergantung untuk maklumat dan perkembangan semasa. Sekali lagi, kita memilih untuk menganggap sebahagian media sebagai pembawa kebenaran, tetapi menolak yang lain sebagai berita palsu.Jadi, adakah kebenaran itu penting?Bagaimana pula kebenaran dianggap penting sedangkan yang menyenangkan hati kita adalah perkara tidak benar? Itulah realitinya, sama ada dalam politik dan pemberitaan, mahupun pemasaran dan perniagaan.Dan sebab itu jugalah orang seperti Donald Trump diangkat sebagai pemimpin tertinggi Amerika Syarikat, walaupun terkenal dengan sikap tidak pedulinya terhadap kebenaran.Begitu besar jurang antara kebenaran dan amanah, sehinggakan orang tidak teragak-agak mempercayainya, semata-mata kerana apa yang disampaikannya adalah apa yang mereka mahu dengar.Bagaimana pula wartawan memainkan peranan dalam situasi sedemikian?Kebenaran dan amanah adalah tunggak kepada kerja-kerja pemberitaan.Prinsip-prinsip inilah yang membezakan wartawan dengan apa yang sekarang disebut sebagai penulis kandungan atau “content writer”.Dan sebagai wartawan, yang mengutamakan realiti daripada imaginasi, kebenaran dan amanah mestilah selari.Sementara penulis kandungan mengaku mencari kebenaran, hakikatnya mereka hanya mahu mendapatkan keyakinan pembaca.MalaysiaNow dilancarkan dalam keadaan yang mencabar ini, apabila kebolehpercayaan terhadap sesuatu terputus daripada kebenaran.Kami mahu membina keyakinan terhadap kandungan kami, tanpa cuba berhujah bahawa ia mewakili kebenaran. Sama ada orang mahu menerima sesuatu itu sebagai benar, itu di luar kawalan kami. Apa yang dapat kami berikan, ialah sesuatu yang diperlukan dalam mencapai kebenaran.MalaysiaNow bukanlah sebuah lagi portal “berita terkini”. Kami juga bukanlah golongan wartawan yang merasakan kekuatan kewartawanan adalah kebolehan dalam menyampaikan sesuatu berita dengan pantas.Apa yang kami harap dan dapat lakukan adalah memberi pencerahan mengenai sesuatu berita kepada rakyat Malaysia, supaya isu-isu kritikal yang mempengaruhi kehidupan mereka diperhalusi dan  diperdebatkan tanpa dikaburkan politik kepartian yang terlalu banyak mencorakkan negara kita pada hari ini.Ini adalah hasrat kami yang rendah hati, disokong pasukan wartawan dan penulis yang berdedikasi dan dilatih hampir sepenuhnya di platform media dalam talian. Kami harap anda akan menjadi sebahagian daripada usaha baru ini.Jangan hanya terima apa yang kami tulis sebagai kebenaran tanpa mempersoalkannya. Tetapi yakinlah pendekatan kami adalah berdasarkan kebenaran.Dan sekiranya tiba masa kami harus melaporkan ada segrombolan musuh sedang bersiap untuk melancarkan serangan, kami harap pembaca akan mempercayai kami, kerana kami tidak pernah berbohong.


Montana negeri AS pertama haramkan TikTok

Montana menjadi negeri pertama Amerika Syarikat (AS) mengharamkan aplikasi media sosial TikTok yang dibangunkan China, apabila gabenor Republikan Greg Gianforte menandatangani rang undang-undang pada Rabu, lapor agensi berita Jerman (dpa).
“Untuk melindungi data peribadi penduduk Montana daripada Parti Komunis China, saya telah mengharamkan TikTok di Montana,” ciap Gianforte selepas menandatangani rang undang-undang itu.
Peraturan baharu itu melarang gedung aplikasi App Store daripada menawarkan aplikasi perkongsian video itu mulai 1 Januari 2024 selain dan menghalang TikTok daripada beroperasi sebagai perniagaan di negeri berkenaan.
Selagi platform media sosial itu masih tersedia, penyedia aplikasi perlu membayar denda AS$10,000 setiap hari. Pengguna bagaimanapun tidak akan didenda dan mereka yang sudah mempunyai aplikasi itu pada peranti mereka tidak terjejas.
TikTok masih belum memberi maklum balas terhadap perubahan undang-undang itu. Namun tindakan undang-undang yang mencabar larangan berdasarkan hak kebebasan bersuara, mungkin difailkan.
Dimiliki oleh syarikat China ByteDance, TikTok telah pun diharamkan pada peranti milik kerajaan di Kanada, Australia, New Zealand, Britain dan AS, di tengah-tengah kebimbangan akan keselamatan siber.
Aplikasi itu mempunyai lebih daripada satu bilion pengguna di seluruh dunia dan digunakan secara meluas di AS dan Eropah, mencetuskan kebimbangan bahawa pihak berkuasa China dan agensi risikan mungkin menggunakan aplikasi itu untuk mengumpul maklumat daripada pengguna atau menyebarkan pengaruh.
Syarikat itu menafikan dakwaan sedemikian.


3 saksi polis positif Covid-19, perbicaraan kes rogol Adun Tronoh ditangguh

Mahkamah Tinggi hari ini menangguhkan perbicaraan kes rogol pembantu rumah membabitkan ahli Dewan Undangan Negeri (Adun) Tronoh Paul Yong Choo Kiong berikutan tiga saksi pendakwaan disahkan positif Covid-19.Hakim Abdul Wahab Mohamed menetapkan selama lapan hari iaitu 23 hingga 25 Jun dan 12 hingga 16 Julai sebagai tarikh perbicaraan bagi menyambung prosiding pada hari ini yang ditangguhkan pada kira-kira 12 tengah hari tadi.Mahkamah membuat ketetapan itu selepas pihak pendakwaan memohon agar kes ditangguhkan ke tarikh lain kerana tiga orang saksi yang bertanggungjawab ke atas rakaman kamera litar tertutup (CCTV) sedang dikuarantin.Pengarah Pendakwaan Negeri Perak Jamil Aripin berkata ketiga-tiga saksi polis itu bertanggungjawab ke atas rakaman CCTV yang merupakan antara bukti utama pihak pendakwaan.“Tanpa tiga saksi ini dipanggil, kami tidak boleh memanggil saksi lain untuk menunjukkan rakaman tersebut,” katanya.Abdul Wahab turut menetapkan 28 Mei bagi serahan jawapan pihak pembelaan dan keputusan berhubung permohonan pihak pendakwaan untuk dua saksi mengemukakan keterangan mengikut Akta Perlindungan Saksi 2009.Terdahulu, perbicaraan hari keempat pada kira-kira 10.30 pagi tadi dimulakan dengan keterangan saksi pendakwaan kelapan iaitu ASP Razak Sulaiman yang menahan Yong ketika tertuduh hadir ke Bahagian Siasatan Jenayah Ibu Pejabat Polis Daerah Ipoh pada kira-kira 9 malam, 9 Julai 2019.Mahkamah kemudian memanggil saksi kesembilan iaitu Thong Wan Cheng, 54, yang merupakan setiausaha di agensi pekerjaan pembantu rumah yang terletak di Bercham.Ketika pemeriksaan utama oleh timbalan pendakwa raya Liyana Zawani Mohd Radzi, Thong memberitahu pada 8 Julai 2019 kira-kira 11 pagi, operator agensi pekerjaan itu menerima panggilan dari penerima aduan di Jabatan Tenaga Kerja, Kedutaan Besar Republik Indonesia (KBRI) di Kuala Lumpur, Riki Sapari yang memaklumkan dia dihubungi mangsa dan mendakwa telah dirogol majikannya.“Saya telah menghubungi Riki semula melalui aplikasi WhatsApp selepas dia tidak menjawab panggilan saya dan Riki meminta saya membuat laporan polis serta pergi menyelamatkan mangsa di rumah majikannya,” kata saksi.Thong berkata bagaimanapun pemandu dan staf kaunselor agensi pekerjaan itu yang pergi ke rumah Yong pada kira-kira 1.30 tengah hari diberitahu bahawa mangsa berusia 24 tahun itu sudah tidak lagi berada di rumah berkenaan selain sejambak kunci rumah tersebut turut hilang.Pihak pendakwaan diketuai Jamil dengan dibantu Liyana Zawani dan Ainul Wardah Shahidan sementara pasukan pembelaan diketuai peguam Datuk Rajpal Singh.Yong, 51, yang menghadapi pertuduhan merogol mangsa di kediamannya di Meru Desa Park pada 7 Julai 2019 antara 8.15 malam dan 9.15 malam, pertama kali dihadapkan ke Mahkamah Sesyen pada 23 Ogos 2019 ketika memegang jawatan Exco Perumahan, Kerajaan Tempatan, Pengangkutan Awam, Hal Ehwal Bukan Islam dan Kampung Baru Perak.Kes itu kemudian dipindahkan ke Mahkamah Tinggi selepas Mahkamah Persekutuan membenarkan permohonan pihak pembelaan.


Perlu gabungan besar sebanyak mungkin parti demi kestabilan politik

Terdapat keperluan mewujudkan sebuah gabungan parti yang besar meliputi sebanyak mungkin parti politik, bagi memastikan kerajaan yang stabil, kata Ketua Badan Pimpinan Bersatu Pahang Saifuddin Abdullah.Beliau yang juga menteri komunikasi dan multimedia berkata, keutamaan kepada Bersatu Pahang adalah berusaha membuat gabungan yang kuat di setiap peringkat iaitu kebangsaan, negeri dan Parlimen, selain menyifatkan mesyuarat penubuhan Perikatan Nasional (PN) negeri juga sebahagian ke arah itu.Mesyuarat penubuhan PN Pahang yang berlangsung di Kuantan malam tadi, turut memilih Saifuddin yang juga ahli Parlimen Indera Mahkota sebagai pengerusi.“Kita sekarang dalam keadaan di mana ada parti yang berada dalam kerajaan PN, namun tiada dalam parti PN. Itu yang menimbulkan banyak persoalan dalam kalangan banyak pihak, dan bagi Bersatu sudah tentu lebih baik kita berada dalam kerajaan PN dan parti PN,” katanya selepas menghadiri Program Erat Kasih Bersama Penduduk Balok Makmur di Kuantan semalam.Ditanya mengenai pendirian Bersatu Pahang dengan ketetapan PAS yang kekal mempertahankan PN dan Muafakat Nasional (MN) yang dijalin bersama Umno, Saifuddin berkata mereka menghargai hakikat PAS masih dengan Umno.“Di sana (kerjasama PAS dengan Umno) kelihatan ada jambatan dan Bersatu Pahang tidak mahu membakar jambatan. Jika kita tak pandai buat jambatan, jangan dibakar,” katanya dan menambah sebarang keputusan akhir adalah bergantung kepada pimpinan parti masing-masing.Ditanya mengenai pendirian Bersatu Pahang dengan ketetapan PAS yang kekal mempertahankan PN dan Muafakat Nasional (MN) yang dijalin bersama Umno, Saifuddin berkata mereka menghargai hakikat PAS masih dengan Umno.Beliau berkata mesyuarat penubuhan PN Pahang malam tadi, dengan kehadiran pimpinan negeri Bersatu, PAS dan Gerakan, berlangsung dalam suasana mesra, saling memahami dan sepakat, bahawa belum tiba masa untuk memulakan perbincangan pembahagian kerusi kerana menunggu arahan pucuk pimpinan.“Kita pada tahap mahu meningkatkan kemesraan antara satu sama lain. Belum sampai masa yang dipersetujui untuk berbincang mengenai pilihan raya umum. Kita juga berpegang kepada peribahasa jangan berlunjur sebelum duduk,” katanya.Beliau berkata, beliau berpuas hati dengan perjalanan dan kerjasama mewujudkan PN Pahang, selain jelajah beliau ke 13 daripada 14 Parlimen negeri ini mendapat sambutan “baik dan mesra” daripada Bersatu, PAS dan Gerakan.Saifuddin dijadualkan bertemu dengan pimpinan parti PN Pahang Rompin pada 9 April ini, manakala mesyuarat Bersatu Pahang akan berlangsung pada 10 April, serta bersetuju bahawa mesyuarat kedua akan berlangsung pada pertengahan Mei ini di Temerloh, dengan PAS sebagai tuan rumah.Pada majlis itu, beliau yang juga ahli Parlimen Indera Mahkota menyampaikan sumbangan bantuan kebajikan kepada 64 ketua keluarga B40, tablet kepada 60 pelajar dan sumbangan RM100,000 untuk menaik taraf dan pembesaran Masjid Balok Makmur.


3 kenyataan gempar Leissner pada perbicaraan kes 1MDB di New York

Skandal 1MDB tidak pernah menjemukan pembaca. Selain membawa keruntuhan kerajaan Barisan Nasional ketika Pilihan Raya Umum ke-14 (PRU14) pada 2018, ia juga turut membawa aib kepada ramai orang yang terpalit dengan rompakan wang rakyat Malaysia terbesar di dunia dianggarkan AS$6.5 bilion (lebih RM26 bilion).Ceritanya (plot utama) ialah mengenai tiga lelaki berkelulusan tinggi, memegang jawatan menjadi idaman ribuan orang, bersekongkol dengan beberapa pemimpin politik dan pentadbir awam dan swasta merompak wang pelaburan rakyat Malaysia.Oleh kerana mereka tidak bermoral dan percaya wang menguasai semua, cerita-cerita sampingan (sub-plot) di mana personaliti berkait dengan watak-watak utama turut menggemparkan cerita berepisod ini.Itulah yang berlaku sekarang.Jalan ceritanya ialah bagaimana seorang pemimpin negara bersekongkol dengan tiga lelaki merompak berbilion wang rakyat Malaysia.Plot utamanya ialah bagi pemimpin negara itu, wang diperlukan untuk menjamin kesinambungan kuasanya.Sementara tiga lelaki berkenaan, wang untuk merasai segala yang diidamkan: rumah mewah, pesta hangat bersama arak, wanita dengan artis-artis Hollywood terkemuka, dan hubungan sulit dengan wanita-wanita ternama.Di antara tiga lelaki itu, dua adalah rakyat Malaysia – Roger Ng (bekas ketua pelaburan perbankan Goldman Sachs Malaysia), Low Taek Jho atau Jho Low (dalang yang rapat dengan pemimpin negara) – dan seorang warga Jerman Timothy Leissner (pengerusi Goldman di Asia Tenggara).Turut menghiasi plot sampingannya ialah bagaimana watak-watak di ibu pejabat bank pelaburan berprestij itu, penasihat serta pengurusan kanan 1MDB diarah oleh pemimpin negara dan tiga lelaki mempengaruhi mereka agar memilih bank pelaburan tersebut bagi mengatur penjualan bon (sekuriti pelaburan di mana seseorang pelabur meminjamkan wang kepada 1MDB bagi tempoh tertentu untuk mendapatkan bayaran faedah tetap. Apabila matang, 1MDB akan pulangkan kesemua wang pinjaman kepada pelabur).Latar belakang drama yang menggemparkan dunia ini mengelilingi dunia: Kuala Lumpur, Singapura, London, Las Vegas, New York dan Festival Filem Cannes, Perancis.Semuanya adalah kota raya terkemuka dunia di mana wang adalah raja.Cerita bermula di mahkamah persekutuan Amerika di New York di mana Ng dituduh melanggar Akta Amalan Rasuah Asing (FCPA) yang melarang syarikat dan rakyatnya, serta bukan negarawan melakukan rasuah dan pengubahan wang haram melalui sistem kewangannya.Ng, yang diekstradisi ke Amerika (tindakan Malaysia membenarkan dia menjalani perbicaraan di sana atas dakwaan telah melakukan jenayah mengikut perjanjian penguatkuasaan undang-undang bersama), didakwa memberi rasuah pegawai-pegawai di luar negara, memintas kawalan perakaunan, dan pengubahan wang haram, di samping menyelewengkan AS$35 juta (hampir RM146 juta) wang rakyat Malaysia daripada jualan bon 1MDB.Jho Low, yang turut didakwa bersama Ng sejak 2018 masih belum ditangkap oleh pihak berkuasa Amerika dan Malaysia. Pihak Malaysia berkata dia dilihat di China, tetapi Beijing menafikannya.Dari perbicaraan itu, pembaca digemparkan oleh Leissner bahawa dia telah melakukan hubungan sulit dengan beberapa wanita ketika bertugas di Goldman Sachs. Lebih dari tiga wanita Malaysia dikatakan ada hubungan sulit dengannya. Setakat ini, hanya Datuk Rohana Rozhan, bekas Ketua Pegawai Eksekutif (CEO) syarikat media Astro Malaysia Holdings Bhd telah disebut dalam perbicaraan.Bagaimanapun, Leissner kemudian berkahwin dengan bekas supermodel dan personaliti TV Amerika Kimora Lee Simmons.Perkahwinan ini juga menggemparkan. Dia mengaku telah dua kali berkahwin dengan dua wanita serentak atau dalam masa yang sama. Ini dilakukan apabila dia memalsukan surat cerai bagi memudahkan dia berkahwin dengan Kimora pada 2014.Ketika itu dia adalah suami sah Judy Chan.“Saya palsukan surat cerai itu menggunakan photoshop,” katanya.Dia juga memberitahu juri dokumen cerai itu dipalsukan ketika berkahwin dengan Judy Chan di Hong Kong pada 2000.Kenyataan kedua yang menggemparkan ialah dakwaan Leissner bahawa Bank Negara Malaysia (BNM) meluluskan pemindahan AS$1 bilion (kira-kira RM4 bilion) wang pertukaran asing dalam sehari daripada akaun 1MDB ke PetroSaudi International setelah suami gabenor bank pusat itu Zeti Akhtar Aziz menerima rasuah.“Anda perlu tahu pada 2009 Malaysia masih ada kawalan kewangan yang memerlukan pelaburan sebesar itu meninggalkan negara wajib diluluskan oleh Bank Negara.“Satu bilion dolar telah diluluskan dalam sehari dari Malaysia ke syarikat usahasama itu dan ia berlaku kerana suami gabenor Bank Negara telah menerima rasuah. Jadi, dalam sehari sahaja wang tersebut dipindahkan, dan ia tidak pernah dilakukan pada masa itu,” dakwanya.Bagaimanapun, November lalu, Suruhanjaya Pencegahan Rasuah Malaysia (SPRM) mendedahkan kira-kira RM65 juta daripada dana-berkaitan 1MDB yang dipegang oleh syarikat milik Tawfiq Ayman, suami Zeti, telah dipulangkan.Kenyataan ketiga sama hebat ialah dakwaan Leissner bahawa dia dan Ng berjaya menarik pelaburan AS$3 bilion (lebih RM12 bilion) untuk 1MDB dari penjualan bon ketiga – dirujuk sebagai Projek Catalyze. Jho Low memberitahunya bahawa wang itu akan digunakan untuk membiayai PRU 2013.Dakwaan tersebut telah mendesak setiausaha agung DAP Lim Guan Eng di Dewan Rakyat supaya SPRM menyiasat bekas perdana menteri Najib Razak mengenainya.Leissner memberitahu mahkamah AS bahawa dia secara peribadi menemui Najib dan berurusan dengan setiausaha-setiausaha peribadinya.Leissner adalah bekas majikan Ng yang menjadi saksi pendakwaan setelah mengaku salah pada 2018 di mahkamah atas tuduhan konspirasi pengubahan wang haram dan melanggar FCPA.Beliau turut mengaku memberi rasuah kepada pegawai-pegawai Malaysia dan Emiriah Arab Bersatu untuk melicinkan urusan penjualan bon oleh Goldman Sachs.Mahkamah AS telah mengarahkan Leissner membayar denda hampir AS$44 juta (kira-kira RM180 juta) serta jaminan akan dipertimbangkan hukuman ringan.Inilah tragedi apabila syarikat pembangunan strategik kerajaan 1MDB disalahguna oleh pemimpin Barisan Nasional dan pengurusan yang dipilih untuk memperkayakan diri sendiri dan parti yang amalkan rasuah.Tragedinya, 1MDB yang merupakan dana untuk memperbaiki kehidupan rakyat kini menjadi beban hutang melebihi RM42 bilion yang perlu ditanggung oleh rakyat dan anak cucu mereka.Bahkan, pada waktu itu, ada juga mangsa akibat skandal terbesar pemimpin Barisan Nasional itu – bekas ketua peguam negara Abdul Gani Patail diberhentikan dengan cara yang amat kasar sekali.Begitu juga bekas ketua pesuruhjaya SPRM Mohd Shukri Abdull yang diancam dibuang kerja, bersara awal, dipindah ke jabatan latihan, dan peluru dihantar ke rumahnya ketika dia menyiasat kes 1MDB.Inilah balasan dosa Barisan Nasional, terutamanya pemimpin Umno.Menjelang PRN Johor ini, ambillah iktibar kerana pemimpin-pemimpin kluster mahkamah yang terlibat dengan 1MDB ingin kembali semula. Jangan pengundi tertipu lagi.Kebenaran betapa buruknya rasuah 1MDB adalah benar, beban berbilion ringgit ditanggung rakyat juga benar.Perbicaraan di mahkamah AS adalah perlu bagi membuktikan kebenaran ini.Khairuddin Othman adalah bekas wartawan Berita Harian* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


GPS perlukan ‘penggalak’ untuk kekal ‘kingmaker’ menjelang PRU15, kata penganalisis

Walaupun memperoleh kemenangan besar dalam Pilihan Raya Negeri (PRN) Sarawak tahun lalu, penganalisis berkata Gabungan Parti Sarawak (GPS) perlu meningkatkan tahap sokongan yang diberikan kepadanya bagi mengekalkan kedudukan sebagai “kingmaker” dalam politik persekutuan menjelang Pilihan Raya Umum ke-15 (PRU15).Jika GPS tidak melakukannya, penganalisis berkata gabungan yang dipimpin oleh Premier Sarawak Abang Johari Openg itu bakal berdepan risiko kehilangan pengaruh politik di Putrajaya.James Chin berkata perkara ini boleh berlaku sekiranya Umno, parti utama Barisan Nasional (BN) yang baru sahaja meraih satu lagi kemenangan besar di Johor, mendapat jumlah besar kerusi Parlimen pada PRU15.“PRU15 sangat berbahaya untuk GPS,” kata Chin, dari Universiti Tasmania Australia kepada MalaysiaNow.“Sekiranya Umno dan BN memenangi majoriti besar dalam PRU15 atau boleh meningkatkan sokongan kepada mereka, pengaruh GPS di Putrajaya berkemungkinan akan menurun dengan sangat ketara.”Pada PRN Sarawak tahun lalu, GPS memenangi 76 dari 82 kerusi Dewan Undangan Negeri (DUN), memperoleh majoriti besar dan mencipta rekod baru bagi kerusi terbanyak yang dimenangi oleh sesebuah gabungan, di mana rekod sebelumnya adalah di bawah pimpinan Adenan Satem pada PRN 2016.Malahan, sebelum itu, GPS meletakkan dirinya sebagai suara penting dalam menentukan kerajaan persekutuan.GPS juga turut menyokong Muhyiddin Yassin berikutan ketidakstabilan politik yang berpanjangan selepas kejatuhan pentadbiran kerajaan Pakatan Harapan (PH) pada 2020.Kerajaan yang diterajui Ismail Sabri Yaakob dari Umno menerima sokongan 18 ahli Parlimen GPS.Ia menyumbang majoriti sebanyak empat kerusi yang diperolehinya di Parlimen.Chin berkata GPS perlu memperoleh sekurang-kurangnya 25 kerusi Parlimen pada PRU15 untuk mengekalkan peranannya sebagai kuasa penentu politik di peringkat pusat.“Cabaran utama GPS sekarang ialah PRU,” tambahnya.“Abang Johari mesti pastikan bilangan ahli Parlimen GPS bertambah. Ini adalah indikator utama prestasi beliau ketika ini.”Bagaimanapun, Chin memberi amaran bahawa GPS perlu mengambil beberapa langkah politik yang sukar untuk melakukannya.“Caranya, GPS mesti menang besar di Sarawak, sementara kerajaan persekutuan perlu menang jumlah kecil.“Jika GPS menang kurang daripada (parti persekutuan), pengaruhnya di Putrajaya akan jatuh dengan ketara.”GPS terdiri dari Parti Pesaka Bumiputera Bersatu (PBB), Parti Rakyat Bersatu Sarawak (SUPP), Parti Rakyat Sarawak (PRS) and the Parti Demokratik Progresif (PDP).Pemerhati politik veteran Sarawak Jayum Jawan juga turut bersetuju dengan pandangan Chin.Bagaimanapun, mengatakan ketidakstabilan politik dalam negara ketika ini menyebabkan sukar untuk menjangka kepada siapa GPS perlu memberikan sokongannya sambil merujuk beberapa kumpulan yang ada dalam Umno.“Cabaran bagi PRU15 ialah sukar untuk menentukan siapa yang akan menang.“Ia mungkin gabungan yang dipimpin Umno, berdasarkan prestasi parti itu di Melaka,” tambahnya.Pada PRN Melaka November lalu, BN kembali membentuk kerajaan negeri, memenangi 21 dari 28 kerusi yang ditandinginya.Selain itu, Jayum juga merujuk kepada PRN Johor baru-baru ini, berkata keputusan PRN itu perlu diambil kira.“Ia adalah (peristiwa) penting dalam melihat persepsi sama ada Umno akan kembali (menjadi kerajaan pusat),” katanya.Sebagai alternatif lain, tambah beliau, PRU15 juga boleh dimenangi oleh gabungan yang dipimpin Bersatu.“Bagaimana jika gabungan diketuai PKR pula lakukan kejutan? Terlalu banyak faktor dan kemungkinan,” katanya.Apapun, Jayum berkata, GPS akan memantau secara rapat terhadap perkembangan politik semasa ketika ini.“GPS akan tunggu dan lihat, untuk mengelak sebarang ‘U turn’ yang memalukan seperti yang biasa dilakukan parti dan ahli politik Malaysia,” katanya.“Abang Johari, PBB dan GPS ada langkah-langkah politik yang mereka sudah simpan.”Pada akhirnya, kata Jayum, sejarah menunjukkan tiada kerajaan dapat didirikan di Sarawak tanpa “sokongan persekutuan”.“Kerajaan Sarawak sentiasa memihak kepada mereka yang menang di peringkat persekutuan.”


Mark Zuckerberg lancar ciri berbayar Meta

Rangkaian media sosial yang sepatutnya kekal "sentiasa" percuma, Facebook dan rakan stabilnya Instagram melancarkan perkhidmatan langganan berbayar hari ini, apabila model perniagaan berasaskan pengiklanan yang sudah mendominasi internet semakin goyah.
Ketua Eksekutif Meta, Mark Zuckerberg mengumumkan pelancaran Meta Verified, perkhidmatan bermula pada AS$11.99 (RM53.14) sebulan untuk mengesahkan akaun seseorang, yang mengikuti langkah serupa oleh Elon Musk di Twitter.
"Ciri baharu ini adalah mengenai meningkatkan keaslian dan keselamatan di seluruh perkhidmatan kami," tulis Zuckerberg dalam satu kenyataan yang disiarkan ke Facebook dan Instagram.
Meta Verified akan dilancarkan di Australia dan New Zealand minggu ini sebelum diperluaskan ke pasaran di AS dan negara lain.
Pelanggan akan mendapat lencana yang menunjukkan akaun mereka disahkan dengan ID kerajaan, perlindungan tambahan terhadap penyamaran, akses terus kepada sokongan pelanggan dan lebih banyak keterlihatan, menurut syarikat itu.
Gergasi media sosial itu berkata perkhidmatan itu akan ditujukan terutamanya kepada pencipta kandungan yang ingin mengembangkan kehadiran mereka di platform dan boleh melihat pelarasan selepas fasa ujian.
Tidak akan ada perubahan pada akaun di Facebook dan Instagram yang sudah disahkan, kata syarikat itu, sambil menambah hanya pengguna yang berumur lebih dari 18 tahun akan dibenarkan melanggan. Perkhidmatan ini bagaimanapun belum tersedia untuk perniagaan.
Tidak jelas bagaimana Zuckerberg merancang untuk menetapkan harga Meta Verified di negara yang penggunanya tidak mampu membayar AS$12 sebulan, atau dalam ekonomi berasaskan tunai di mana mereka mungkin mempunyai lebih sedikit cara untuk mendapatkan wang kepada Meta.
Percubaan awal Musk untuk melancarkan perkhidmatan serupa di rangkaian media sosial Twitter tahun lalu menerima tamparan hebat, dengan beberapa akaun palsu membimbangkan pengiklan dan menimbulkan keraguan terhadap laman web tersebut pada masa depan.
Beliau terpaksa menangguhkan seketika usaha itu sebelum melancarkannya semula secara senyap-senyap pada Disember.


Kerajaan pertimbang cuti khas sebelum hari mengundi

Cadangan pemberian cuti khas sebelum hari pengundian bagi memudahkan pergerakan pengundi pada Pilihan Raya Umum ke-15 (PRU15) akan dipertimbangkan, kata Perdana Menteri Ismail Sabri Yaakob.
Bercakap dalam sidang media selepas program Kenduri Rakyat di Kampung Bohor Baharu, Kuala Bera di Pahang hari ini, Ismail berkata cadangan itu pernah dibincangkan selepas pembubaran Parlimen pada 10 Oktober lepas.
“Kita tunggu sahaja jika ada pengumuman daripada saya (cuti khas)… kita akan kaji. Sejak mula bubar, kita dah bincang perkara ini, cuma timing itu, Insya Allah, tunggulah apa pengumuman yang penting, yang mungkin banyak lagi," katanya.
Sebelum ini Kongres Kesatuan Pekerja-Pekerja Di Dalam Perkhidmatan Awam (Cuepacs) mencadangkan kerajaan mengisytiharkan 18 November sebagai cuti umum khas untuk memudahkan pergerakan rakyat Malaysia ke lokasi mengundi pada 19 November ini.
Presidennya Adnan Mat berkata walaupun tarikh mengundi jatuh pada Sabtu, cuti umum tambahan sehari lebih awal itu wajar diberikan memandangkan ramai rakyat Malaysia tidak mengundi di lokasi mereka bekerja.


Malaysia catat 1,285 kes baru Covid-19 hari ini

Malaysia mencatatkan 1,285 kes baru Covid-19 hari ini menjadikan kes keseluruhan penularan dalam negara berjumlah 355,753.Negara juga mencatat sebanyak 1,175 kes sembuh menjadikan jumlah keseluruhan kes sembuh meningkat kepada 340,242Dalam pada itu, Selangor kembali mencatat kes harian tertinggi hari ini sebanyak 374 kes.Catatan kes harian tertinggi itu disusuli Sarawak (211), Pulau Pinang (162), Kuala Lumpur (120).Sementara itu, Wilayah Persekutuan Labuan (3) dan Perlis (1) hanya mencatatkan kes satu digit.Kes aktif dengan kebolehjangkitan pula kini berjumlah 14,203.Daripada jumlah itu 186 pesakit ditempatkan di Unit Rawatan Rapi termasuk 81 orang memerlukan bantuan alat pernafasan.Malaysia turut mencatat 4 lagi korban akibat Covid-19, menjadikan jumlah mangsa yang maut meningkat kepada 1,308 orang.


Saya tak guna dana Yayasan Akalbudi untuk kepentingan peribadi, kata Zahid

Ahmad Zahid Hamidi memberitahu Mahkamah Tinggi hari ini bahawa beliau tidak menyeleweng dana Yayasan Akalbudi (YAB) untuk kepentingan peribadi walaupun beliau adalah pengasas yayasan itu.
Zahid, 69, berkata dana yayasan itu digunakan untuk aktiviti-aktiviti yang dibenarkan seperti dalam memorandum dan artikel persatuan (M&A) atau objektif YAB.
“Saya tidak boleh menggunakan dana yayasan itu untuk kepentingan peribadi,” kata bekas timbalan perdana menteri itu.
Beliau berkata demikian ketika pemeriksaan semula oleh peguamnya, Hamidi Mohd Noh semasa membela diri atas 47 pertuduhan, iaitu 12 kes pecah amanah (CBT), lapan rasuah dan 27 pengubahan wang haram, membabitkan puluhan juta ringgit milik dana YAB.
Semasa disoal seorang lagi peguamnya Ahmad Zaidi Zainal mengenai sama ada bekas timbalan pengarah urusan Datasonic Group Berhad Chew Ben Ben memberitahu tujuan cek RM6 juta diserahkan, Ahmad Zahid menjawab “sumbangan politik”.
Zaidi: Mengapa sumbangan daripada Datasonic yang Datuk Seri (Zahid) terima masuk ke dalam akaun Tetuan Lewis & Co dan tidak buat aktiviti politik daripada sumbangan itu?
Zahid: Yang Arif, sebarang sumbangan politik walaupun untuk aktiviti peribadi saya sebagai ahli politik, saya masukkan (sumbangan) ke dalam akaun Lewis & Co sebagai pemegang amanah (YAB) adalah untuk disalurkan kepada aktiviti-aktiviti yang dibenarkan sebagaimana terdapat dalam M&A untuk tujuan atau objektif YAB.
Pada prosiding sebelum ini, Zahid memberitahu mahkamah bahawa dua cek berjumlah RM6 juta yang diterimanya daripada Chew adalah sumbangan politik ketika beliau menjadi timbalan perdana menteri dan bukannya rasuah.
Perbicaraan di hadapan hakim Collin Lawrence Sequerah bersambung.


Sorry.


Tiada rekod pembayaran UKSB kepada Hishammuddin, kata saksi kes rasuah Zahid

Pegawai penyiasat Suruhanjaya Pencegahan Rasuah Malaysia (SPRM) dalam kes rasuah bekas timbalan perdana menteri Ahmad Zahid Hamidi memberitahu Mahkamah Tinggi hari ini bahawa hasil siasatannya mendapati tiada rekod pembayaran dibuat syarikat Ultra Kirana Sdn Bhd (UKSB) kepada Hishammuddin Hussein.
V Mahendran, 38, berkata menerusi keterangan saksi-saksi pendakwaan dan semakan lejar yang diperoleh daripada bekas pengurus pentadbiran UKSB David Tan Siong Sun, tiada sebarang pembayaran dibuat kepada menteri pertahanan itu.
Beliau berkata demikian semasa pemeriksaan utama oleh timbalan pendakwa raya (TPR) Zander Lim Wai Keong, semasa perbicaraan kes rasuah Zahid berhubung projek visa luar negara (VLN) semalam.
Lim: Siapakah saksi-saksi yang memberi keterangan tersebut ?
Mahendran: David Tan, Harry Lee Vui Khiun (bekas pengarah UKSB) dan Wan Quoris Shah Wan Abdul Ghani (bekas pengarah UKSB)
Lim: Berdasarkan lejar ini, adakah nama Hishammuddin dicatat?
Mahendran: Tidak ada
Ketika ditanya TPR Raja Rozela Raja Toran, sama ada wujud siasatan membabitkan nama-nama orang kenamaan yang terdapat di dalam lejar UKSB, saksi pendakwaan ke-18 itu menjawab: “Saya semak puluhan nama individu seperti pegawai kerajaan, ahli politik, rakan perniagaan dan juga nama orang kenamaan seperti KJ”.
Sementara itu, semasa pemeriksaan balas oleh peguam Ahmad Zaidi Zainal yang mewakili Zahid, saksi itu berkata beliau tidak pernah menyiasat nama proksi-proksi menteri semasa proses siasatan kes itu.
Zahid, 69, menghadapi 33 pertuduhan menerima rasuah berjumlah S$13.56 juta daripada UKSB untuk dirinya sebagai menteri dalam negeri bagi menyambung kontrak syarikat itu sebagai pengendali perkhidmatan pusat sehenti (OSC) di China dan sistem VLN serta untuk mengekalkan perjanjian kontrak untuk membekalkan sistem bersepadu VLN kepada syarikat yang sama oleh Kementerian Dalam Negeri.
Bagi tujuh lagi pertuduhan, dia didakwa memperoleh untuk dirinya S$1,150,000; RM3.125 juta; 15,000 Swiss Franc dan AS$15,000 daripada syarikat sama yang mempunyai kaitan rasmi dengan tugas rasminya.
Perbuatan itu didakwa dilakukan di Seri Satria, Presint 16, Putrajaya, dan Country Heights Kajang antara Oktober 2014 dan Mac 2018.
Perbicaraan di hadapan hakim Mohd Yazid Mustafa bersambung esok.


Pembantu Imran Khan dimasukkan ke hospital selepas ditahan polis

Pembantu peribadi bekas perdana menteri Pakistan Imran Khan Shahbaz Gill dimasukkan ke hospital di Islamabad pada malam Rabu susulan dakwaan diseksa ketika berada dalam tahanan polis.
Gill, merupakan pemimpin parti Pakistan Tehreek-e-Insaf (PTI), telah ditahan polis pada 9 Ogos di Islamabad berikutan kenyataan kontroversinya mengenai tentera menerusi siaran di televisyen.
Imran dan pemimpin tertinggi PTI mendakwa Gill telah dibogelkan dan diseksa selepas penahanannya.
Seorang hakim mahkamah rendah Islamabad pada Rabu meluluskan reman ke atas Gill dilanjutkan dua hari lagi untuk soal siasat.
Kesihatannya kini dilaporkan merosot dan Gill dibawa ke hospital.
Sebuah klip video yang dikongsi di media sosial memaparkan keadaan Gill diusung di atas pengusung sambil memakai alat bantuan pernafasan.
Imran mendakwa "keadaan kesihatan mental dan fizikal Gill semakin merosot akibat penyeksaan yang dilakukan terhadap beliau" ketika dalam tahanan.


Droupadi Murmu presiden baru India

Seorang ahli politik wanita daripada komuniti puak di negeri timur Odisha bakal menjadi presiden baharu India.
Droupadi Murmu, 64, akan menjadi presiden wanita kedua negara itu apabila menggantikan Ram Nath Kovind, 76, yang akan tamat penggal lima tahunnya 24 Julai ini.
Murmu, yang dicalonkan oleh parti kerajaan, Parti Bharatiya Janata (BJP) menewaskan calon pembangkang Yashwant Sinha, 84.
Sinha bekas menteri kewangan yang meletak jawatan daripada BJP pada 2018 kerana berbeza pandangan politik turut mengucapkan tahniah kepada Murmu.
"India berharap sebagai presiden ke-15 republik itu beliau dapat berfungsi sebagai penjaga perlembagaan tanpa rasa takut atau pilih kasih," kata Sinha dalam satu kenyataan.
Pengundian diadakan pada Isnin dan pengiraan undi selesai pada Khamis.
Presiden India dipilih secara tidak langsung oleh anggota dewan secara undi elektoral.
Murmu, yang berasal daripada puak Santhal di daerah Mayurbhanj Odisha dan pernah menjadi guru sekolah sebelum menyertai politik dan berkhidmat sebagai Ahli Parlimen dan Menteri Odisha.
Murmu bersara sebagai Gabenor Jharkhand pada 2021.
"Beliau mempunyai tempoh yang sangat baik sebagai Gabenor Jharkhand. Saya pasti beliau akan menjadi presiden yang cemerlang, memimpin India terus maju ke hadapan dan mengukuhkan perjalanan pembangunan India," kata Perdana Menteri Narendra Modi.


Suu Kyi bakal jalani dua lagi hukuman penjara di Myanmar

Pemimpin yang digulingkan Aung San Suu Kyi bakal menjalani dua lagi hukuman penjara tiga tahun secara serentak atas pertuduhan rasuah pada Rabu.
Ini merupakan sabitan ke-14 buat Suu Kyi dengan jumlah tempoh penjaranya kini mencecah 26 tahun sejak tentera menggulingkan kerajaannya pada Februari 2021.
Wanita itu dilaporkan masih berdepan lima lagi pertuduhan, lapor Agensi Anadolu memetik laman sesawang berita Myanmar Now.
"Sabitan itu berkaitan dengan dakwaan yang dibuat oleh ahli perniagaan Maung Weik pada Mac 2021, dalam keterangan yang direkodkan oleh junta dengan menuduh Suu Kyi menerima rasuah lebih dari AS$550,000 pada empat kali pertemuan mereka antara 2018 dan 2020," kata laporan itu.
Bulan lalu Suu Kyi dan penasihat ekonominya yang merupakan warga Australia dijatuhi hukuman penjara tiga tahun atas tuduhan melanggar akta rahsia rasmi.
Sebelum ini, mahkamah tentera telah menjatuhkan hukuman penjara tiga tahun terhadap Suu Kyi atas tuduhan penipuan dalam pilihan raya.
Pada Jun lepas, rejim tentera memindahkannya ke penjara dan menempatkan beliau dalam kurungan bersendirian.
Selepas rampasan kuasa tentera pada 24 Feb 2021, Suu Kyi diletakkan di bawah perintah tahanan rumah sehingga April tahun ini sebelum dipindahkan ke lokasi yang tidak diketahui, dipercayai Penjara Naypyitaw.
Wanita itu berhadapan pelbagai pertuduhan, termasuk rasuah.
Bagi kes rasuah, beliau disabitkan dengan hukuman penjara lima tahun pada April.
Kerajaan Suu Kyi digulingkan dalam rampasan kuasa tentera tahun lalu selepas memenangi pilihan raya kebangsaan pada November 2020.
Rampasan kuasa itu diikuti dengan pergolakan awam yang meluas apabila orang ramai mengecam penyingkirannya dan pemerintahan tentera.
Junta membalas secara ganas ke atas mereka yang melakukan protes, walaupun Pertubuhan Bangsa-Bangsa Bersatu memberi amaran bahawa negara itu bakal menuju kepada perang saudara.
Pejabat hak asasi manusia PBB memaklumkan sekurang-kurangnya 2,316 orang termasuk 188 kanak-kanak telah terbunuh di Myanmar sejak tentera merampas kuasa.


Kes harian turun ke paras 24,400 jangkitan, 40 lagi terkorban

24,466 kes baru Covid-19 direkodkan hari ini menjadikan jumlah keseluruhan sebanyak 3,419,636 kes.Sebanyak 22,710 pesakit turut dilaporkan sembuh, menjadikan jumlah keseluruhan kes sembuh sebanyak 3,063,560.Ketika ini, 300, 692 kes aktif turut direkodkan, dengan 288,980 atau 96.1% daripadanya sedang menjalani kuarantin kendiri.Dalam pada itu, 3,495  (1.2%) kes kini berada di pusat kuarantin sementara 7, 864 (2.6%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 353 kes dan 193 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 60.7% dengan kes Covid-19 merangkumi 41.2%.40 korban akibat wabak itu turut dilaporkan, termasuk 17 kes kematian sebelum tiba ke hospital.Ketika ini, kes keseluruhan kematian adalah sebanyak 32,674 orang.


Pengkritik persoal mengapa tidak siasat ketirisan masa Anwar dalam kerajaan

Perdana Menteri Anwar Ibrahim diminta tidak membuat siasatan terpilih selepas mengarahkan pihak berkuasa menjalankan siasatan berhubung laporan Malaysia mengalami kerugian mencecah RM4.5 trilion dalam tempoh 26 tahun akibat rasuah dan ketirisan.
Sebaliknya, beliau perlu membuat siasatan penuh termasuk tempoh 15 tahun penglibatannya sebagai menteri kewangan dan timbalan perdana menteri sejak tahun 1980-an sehingga dipecat daripada jawatan tersebut pada 1998.
Ketua Penerangan Bersatu Razali Idris berkata arahan yang dibuat oleh perdana menteri itu jelas menunjukkan ianya sebagai satu bentuk siasatan terpilih.
Katanya, jika Anwar benar-benar jujur mahu membina dan mengangkat pentadbiran negara dengan tata kelola yang baik maka beliau perlu menyatakan arahan siasatan itu bermula daripada tahun beliau menyertai kabinet dalam pentadbiran kerajaan terdahulu.
“Daripada tahun 80-an lagi. Itulah yang akan menampakkan beliau ini betul-betul mahu membersihkan negara daripada kes-kes atau ketirisan yang berlaku.
“Di mana kroni-kroni Anwar yang kaya? Dan kita minta juga supaya pihak berkuasa siasat juga ketirisan negara sebanyak RM7 bilion setiap tahun akibat kegiatan haram ekonomi bayangan. Itu zaman siapa?
“Jadi perkara ini kita nak minta dan desak  beliau supaya berlaku adil jangan terpilih.”
Beliau berkata demikian bagi mengulas arahan umum Anwar kepada Suruhanjaya Pencegahan Rasuah Malaysia (SPRM), Lembaga Hasil Dalam Negeri (LHDN), Bank Negara Malaysia (BNM) dan polis supaya menyiasat perkara tersebut mengikut lunas perundangan sedia ada.
Dalam pada itu, seorang peguam berpandangan apa yang disebutkan Anwar itu lebih bersifat politik berbanding pendirian dalam aspek perundangan.
Menurut Rafique Rashid, jika Anwar telus ingin mencari salah laku dan ketirisan dalam pentadbiran negara mengapa beliau hanya memfokuskan kepada tempoh 26 tahun itu sahaja.
“Seolah-olah nak cari salah orang-orang lain. Sedangkan umum sedia tahu Anwar berada dalam Kabinet dan kerajaan dari tahun 1982.  Mengapa beliau tak pergi jauh? Contohnya dari tahun 1982 hingga 1998, tempoh 15 tahun,” katanya kepada MalaysiaNow.
Tambahnya lagi, memang benar Anwar dipecat daripada kerajaan Dr Mahathir Mohamad tetapi ianya masih tak boleh menolak fakta bahawa beliau pernah memegang portfolio penting sepanjang tempoh tersebut.
“Jadi kalau nak berlaku adil kepada rakyat, siasatlah lebih jauh dari 26 tahun. Kenapa nak tumpu 26 tahun itu sahaja?”
Anwar dilantik menjadi menteri kewangan pada tahun 1991 dan diangkat menjadi timbalan perdana menteri pada tahun 1993 selepas memenangi jawatan timbalan presiden Umno menentang Ghafar Baba.
Sebelum ini, badan pemikir bebas Emir Research mendedahkan Malaysia dianggarkan mengalami kerugian sebanyak RM4.5 trilion dalam tempoh 26 tahun disebabkan rasuah dan ketirisan.
Badan pemikir diketuai Rais Hussein yang menyertai PKR menjelang pilihan raya umum tahun lalu itu, turut menjelaskan anggaran kerugian yang dihadapi negara bermula dari Krisis Kewangan Asia pada 1997 sehingga tahun ini adalah secara konservatif dan jumlahnya berkemungkinan lebih besar.
Susulan itu, Anwar bertindak membuat pengumuman umum meminta pihak berkuasa menjalankan siasatan segera.
“Kerana ada orang-orang yang diketahui rasuah berbilion, dan dah berpuluh tahun selamat sebab tak berani sentuh,” katanya dipetik ketika menghadiri majlis sambutan Aidilfitri Malaysia Madani di Kuala Lumpur pada Sabtu lalu.
Ketika ditanya, adakah siasatan tersebut hanya boleh dijalankan selepas Anwar mengeluarkan arahan umum sedemikian, Rafique menafikan.
Katanya, siasatan boleh dilakukan pada bila-bila masa dan tidak perlu menunggu arahan khusus daripada perdana menteri.
Ini kerana jelasnya, pihak berkuasa membuat siasatan untuk lunas undang-undang dan kepentingan rakyat bukannya perkhidmatan untuk ahli politik mahupun perdana menteri sendiri.
“Undang-undang tak perlu tunggu, sesiapa pun boleh jalankan siasatan selagi pihak itu ada kuasa untuk menyiasat.”
Dalam pada itu, seorang peguam Haniff Khatri Abdullah menarik perhatian berbeza mengenai isu tersebut.
Katanya, terdapat dua isu utama yang perlu diteliti dalam hal ini.
Pertamanya, beliau bersetuju mengapa siasatan hanya difokuskan bagi tempoh 26 tahun itu sahaja sedangkan sekitar tahun 1997 dan tahun-tahun sebelumnya terdapat laporan akhbar yang melaporkan bahawa wujud unsur kronisme dalam kerajaan melibatkan Anwar sebagai anggota Kabinet.
“Jadi kenapa dikhususkan kepada selepas tahun 1998 dan bukan sebelum itu?
“Padahal kalau nak siasat ketirisan, semua kena terlibat. Wajib disiasat termasuk Tun (Dr Mahathir), Muhyiddin Yassin dan semua sekali.”
Keduanya, pihak Anwar sendiri, anggota kerajaan dan rakyat perlu jelas apakah asas dan pembuktian bahawa negara benar-benar hilang jumlah sebanyak RM4.5 trilion itu?
“Jadi, kita kena tahu bagaimana kajian itu dikendalikan.
“Soal suruh siasat RM4.5 trilion itu tidak tepat sehingga kita sahkan yang hilang itu RM4.5 trilion ataupun jumlah sebenarnya berbeza?”
Atas sebab itu, Haniff menegaskan adalah lebih baik sekiranya Anwar menyatakan akan mengesahkan tentang kajian itu terlebih dahulu dan apakah jumlah yang sebenarnya ditiriskan daripada perbendaharaan negara.
Pada perkembangan sama, Rafique mengesyorkan orang ramai untuk menggunakan khidmat ahli Parlimen masing-masing untuk menyuarakan perkembangan siasatan tersebut dalam persidangan Parlimen akan datang.
Ini bagi memastikan siasatan tersebut tidak disenyapkan daripada pengetahuan umum.
“Gunakan wakil rakyat untuk tanya betul ke siasatan dah mula? Siapa yang dah dipanggil untuk siasatan , siapa yang dah ditahan atau siapa dah dituduh?
“Sebab kesalahan jenayah tak ada had waktu. Kalau kesalahan tersebut berlaku pada tahun 70-an, boleh dituduh hari ini jika cukup bukti dan cukup keterangannya.”


Jepun kesan kes pertama Omicron XE di lapangan terbang

Jepun mengesahkan kes pertama varian Omicron XE melibatkan seorang wanita yang tiba di lapangan terbang Narita, Tokyo pada 26 Mac, menurut Agensi Berita Kyodo.Wanita berusia 30-an itu tinggal di Amerika Syarikat dan tidak menunjukkan sebarang gejala ketika tiba di lapangan terbang, menurut kementerian kesihatan, buruh dan kebajikan pada Isnin, tanpa menyatakan kewarganegaraannya.Sebelum ini, wanita itu sudah menerima dua suntikan vaksin Pfizer Inc., tetapi disahkan positif varian itu ketika menjalani ujian saringan di lapangan terbang.Wanita itu kemudiannya menerima rawatan di pusat kesihatan sebelum dibenarkan keluar setelah tempoh kuarantin tamat.Strain XE merupakan gabungan subvarian BA.1 dan BA.2 Omicron.Menurut laporan, kadar kebolehjangkitannya 12.6% lebih cepat berbanding BA.2, meskipun butiran lanjut mengenai varian baru itu belum diketahui.Kira-kira 1,100 kes varian XE direkodkan di Britain setakat 5 April, menyumbang kurang satu peratus jangkitan di negara itu.


KKM lanjut pemberian suntikan vaksin kanak-kanak sehingga 31 Mei

Kementerian kesihatan (KKM) hari ini memutuskan untuk melanjutkan tarikh akhir pemberian vaksin Covid-19 bagi kanak-kanak berusia lima hingga 11 tahun sehingga 31 Mei depan berbanding tarikh asal pada 15 Mei.Bagaimanapun, tarikh akhir pendaftaran dan tempahan janji temu vaksinasi tidak lagi boleh dilakukan melalui aplikasi MySejahtera selepas tamat pada 8 Mei 2022.Dalam sebuah kenyataan, Timbalan Menteri Kesihatan Noor Azmi Ghazali berkata keputusan tersebut diambil selepas mengambil kira sambutan Hari Raya Aidilfitri dan cuti kelepasan am yang jatuh pada tarikh pemberian vaksin dan penutupan pusat pemberian vaksin (PPV).“Justeru, bagi ibu bapa yang mendaftar dan membuat janji temu sebelum atau pada 8 Mei 2022 dan memilih tarikh vaksinasi sebelum atau pada 31 Mei 2022, boleh meneruskan janji temu yang dipilih,” katanya.Sementara itu, bagi ibu bapa yang mendaftar dan membuat janji temu sebelum atau pada 8 Mei 2022 tetapi memilih tarikh vaksinasi selepas 31 Mei 2022, janji temu dalam aplikasi MySejahtera akan terbatal secara automatik. Bagi ibu bapa yang mendaftar selepas 8 Mei 2022, pautan tempahan janji temu dalam aplikasi MySejahtera tidak akan diberikan. Bagaimanapun, ibu bapa yang telah mendaftarkan anak sebelum 8 Mei masih boleh membawa anak mereka untuk mendapatkan vaksinasi secara walk- in di klinik kesihatan KKM sehingga 31 Mei 2022.Dalam pada itu, Noor Azmi berkata pemberian vaksin di klinik kesihatan adalah bergantung kepada bekalan di klinik tersebut.“Sekiranya bekalan vaksin pada hari tersebut telah habis, ibu bapa perlu datang semula pada hari berikutnya,” katanya. Menurut Noor Azmi, selepas 31 Mei, kanak-kanak yang berada di bawah Program Imunisasi Covid-19 Kebangsaan bagi kanak-kanak (PICKids) tidak lagi ditawarkan vaksin secara percuma.Vaksinasi yang ditawarkan selepas tarikh tersebut boleh diambil secara berbayar di pasaran swasta.Noor Azmi berkata pemakluman hari ini tidak terpakai bagi kanak-kanak yang baru mencapai usia lima tahun pada atau selepas 31 Mei 2022.
 “Ibu bapa kepada kanak-kanak dalam kategori ini boleh membuat pendaftaran dan tempahan janji temu vaksin Covid-19 dos pertama melalui aplikasi MySejahtera sehingga 15 Januari 2023,” katanya. Tarikh akhir pengambilan suntikan pertama bagi kategori ini adalah pada 31 Januari 2023.


Putrajaya dibidas kerana terus lengahkan RUU kawalan merokok

Badan pemikir kesihatan awam yang berkempen menghentikan tabiat merokok membidas kerajaan kerana menangguhkan Rang Undang-undang Kawalan Produk Merokok Demi Kesihatan Awam 2023, mengatakan ia dibuat berikutan langkah Putrajaya menyahsenaraikan nikotin vape sebagai bahan terkawal tiga bulan lalu sudah menunjukkan hasil yang membimbangkan.
Galen Centre for Health and Social Policy berkata rang undang-undang itu sepatutnya dibenarkan untuk bacaan kali kedua di Dewan Rakyat hari ini supaya ia boleh dibahaskan secara terbuka dan diluluskan semasa mesyuarat Parlimen ketika ini.
"Tiada lagi alasan, jika dan tetapi. Kerajaan dan ahli Parlimen mesti pragmatik, mencari kedua-dua kompromi yang betul, dan keberanian moral untuk melangkah dan melakukan perkara yang betul," kata Ketua Pegawai Eksekutif Galen Centre Azrul Mohd Khalib, beberapa jam selepas Menteri Kesihatan Dr Zaliha Mustafa mencadangkan supaya rang undang-undang itu dirujuk kepada Jawatankuasa Pilihan Khas Parlimen (PSSC) mengenai kesihatan.
Jawatankuasa itu dipengerusikan oleh bekas menteri kesihatan, Dzulkefly Ahmad.
Rang undang-undang itu termasuk larangan penggunaan dan pembelian tembakau oleh mereka yang lahir selepas 2007, yang digelar sebagai "generasi penamat rokok" untuk menghentikan tabiat merokok sama sekali pada masa hadapan.
Ia mencetuskan bantahan daripada beberapa pemimpin Pakatan Harapan (PH) serta pemain industri tembakau sewaktu ia pertama kali dibentangkan oleh menteri kesihatan ketika itu Khairy Jamaluddin tahun lepas.
Azrul berkata rang undang-undang kawalan lebih kritikal sekarang berikutan langkah kontroversi menteri kesihatan untuk menghapuskan nikotin dalam pengeluaran vape dan rokok elektronik.
Beliau menambah kerajaan sepatunya boleh menangguhkan sementara peruntukan generasi penamat rokok supaya rang undang-undang itu dapat diluluskan tanpa berlengah-lengah.
"Kami memerlukan segera Rang Undang-undang Kawalan Produk Merokok Demi Kesihatan Awam diluluskan di Parlimen sekarang."
Beliau berkata sejak nikotin dinyahsenaraikan sebagai bahan terkawal, "sama sekali tiada perlindungan" untuk menghalang penjualan rokok elektronik dan produk vape kepada golongan bawah umur.
"Kita sudah nampak akibatnya. Kanak-kanak, remaja, belia terutama wanita muda, kini menjadi sasaran kempen promosi, pemasaran dan jualan yang agresif oleh peruncit dan pengilang.
“Lebih banyak vape dan rokok elektronik dihasilkan yang sengaja dihasilkan supaya kelihatan lebih menarik seperti berwarna-warni, mempunyai jus manis, dan reka bentuk yang menarik minat golongan muda," katanya.
Beliau juga memetik kajian Kementerian Kesihatan yang menunjukkan lebih ramai remaja mengambil vape dan rokok elektronik, "ketagihan kepada nikotin, malah mendatangkan mudarat kesihatan akibat penyakit pernafasan”.
"Mengapa kerajaan mengabaikan data dan buktinya sendiri?" soal Azrul.
"Status vape dan rokok elektronik yang tidak dikawal dan tidak dikawal merupakan ancaman kesihatan awam yang jelas dan terkini di Malaysia. Tiada satu pun isu atau masalah ini boleh ditangani dan diatasi dengan betul tanpa perundangan yang sewajarnya," tegas Azrul.
Minggu lalu, Ahli Parlimen Tanjong Karang Zulkafperi Hanapi dari Perikatan Nasional (PN) mengemukakan usul untuk membahaskan kes disyaki keracunan nikotin membabitkan seorang kanak-kanak perempuan berusia dua tahun baru-baru ini.
“Usul ini adalah mendesak, kerana nikotin sudah berada dalam pasaran dan tiada undang-undang yang mengawal penggunaannya.
“Usul ini juga melibatkan kepentingan awam kerana ia (nikotin) boleh disalahgunakan oleh sesiapa sahaja, termasuk bayi, kanak-kanak, murid sekolah, wanita, atau wanita mengandung," kata Zulkafperi.


Pelan pembukaan sekolah petunjuk negara menuju fasa endemik, kata menteri

Pembukaan sesi persekolahan secara berperingkat dalam negara mulai 3 Oktober mengikut fasa Pelan Pemulihan Negara (PPN) memberi gambaran bahawa negara kini sedang bergerak ke peringkat endemik.Menteri Kanan Pendidikan Radzi Jidin berkata pendekatan secara berfasa itu juga menunjukkan bahawa negara akan kembali kepada keadaan sediakala.“Dalam konteks fasa PPN ini, kita sedang bawa negara kembali kepada keadaan sedia kala dengan memastikan tatacara dan peraturan yang kita bawa itu dapat dipatuhi dan sekolah dapat dibuka dengan selamat,” katanya pada sidang media bersama Menteri Kanan Pertahanan Hishammuddin Hussein hari ini.Mengenai mesyuarat bersama kementerian pertahanan, kementerian kesihatan dan Majlis Keselamatan Negara (MKN), beliau berkata ia bagi memastikan perancangan dan pelaksanaan pembukaan sekolah dapat dilaksanakan dengan baik, lancar dan teratur.Katanya perancangan itu penting sebagai tekad semua pihak untuk memastikan keselamatan semua pihak terutama murid apabila sekolah dibuka kelak.Pada Ahad, Radzi mengumumkan sesi persekolahan akan menggunakan kaedah penggiliran murid secara mingguan dengan kapasiti kehadiran murid setiap minggu ditetapkan pada kadar 50% daripada jumlah keseluruhan bagi mengurangkan bilangan dalam kelas dan risiko penularan Covid-19.Pengoperasian sekolah secara bersemuka bermula di Fasa Dua PPN dengan pembukaan untuk sekolah rendah hanya melibatkan Murid Berkeperluan Khas (MBK) di Sekolah Kebangsaan Pendidikan Khas (SKPK) dan Program Pendidikan Khas Integrasi (PPKI), sementara untuk sekolah menengah melibatkan pelajar Sijil Tinggi Persekolahan Malaysia (STPM) semester dua yang akan menduduki peperiksaan pada akhir Oktober.Ditanya mengenai tindakan terhadap guru yang memilih untuk tidak divaksin beliau berkata perkara itu masih dalam perbincangan bersama Jabatan Perkhidmatan Awam dan akan diumumkan kemudian.“Kita lihat jumlah yang memilih tidak divaksin sedikit iaitu sekitar 2,500 orang dan kita akan pastikan mereka tidak akan mengajar secara bersemuka namun akan diberi tugas lain dan pasti akan ada tindakan diambil terhadap mereka,” katanya.


Kes pecah amanah Najib-Irwan ditangguh kerana ‘perkembangan baharu’

Pihak pendakwaan dalam kes pecah amanah dihadapi Najib Razak dan bekas Ketua Setiausaha Perbendaharaan Mohd Irwan Serigar Abdullah membabitkan International Petroleum Investment Company (IPIC), memohon perbicaraan kes hari ini ditangguhkan kerana terdapat perkembangan baharu.
Timbalan Pendakwa Raya Muhammad Saifuddin Hashim Musaimi memberitahu hakim Mahkamah Tinggi Muhammad Jamil Hussin bahawa pihaknya telah menerima surat representasi daripada peguam K. Kumaraendran yang mewakili Mohd Irwan bagi menggugurkan pertuduhan dihadapi anak guamnya, yang sedang diteliti oleh Jabatan Peguam Negara (AGC).
“Representasi telah dirujuk kepada Peguam Negara (Idrus Harun) dan arahan beliau adalah untuk saya memohon penangguhan kes sementara ia diteliti dan mendapatkan keputusan.
“Banyak perkara baharu dibangkitkan dalam representasi tersebut oleh pihak peguam Mohd Irwan dan kami memerlukan masa untuk mengesahkannya,” kata Saifuddin.
Beliau berkata pihaknya juga menerima sesalinan surat daripada peguam yang mewakili Najib, Muhammad Shafee Abdullah untuk memohon penangguhan kes pada hari ini.
Sementara itu, Shafee memaklumkan pihaknya juga menghantar surat ke mahkamah untuk memohon penangguhan perbicaraan kes pada bulan ini dan sepanjang Mei depan selepas mengetahui terdapat perbincangan melibatkan penyelesaian yang sedang berlaku antara kerajaan Malaysia dan IPIC.
“Oleh itu, tanpa mendedahkan maklumat terperinci kerana perkara berkenaan sensitif, kami memohon perbicaraan ditangguhkan bagi membolehkan rundingan berjalan dengan lancar. Jika ada perkembangan, kes ini mungkin tidak perlu diteruskan,” kata peguam itu.
Hari ini merupakan hari pertama perbicaraan kes melibatkan bekas perdana menteri dan bekas ketua setiausaha perbendaharaan itu yang turut dijadualkan berlangsung pada 4 April, 8 hingga 11 April dan sepanjang Mei tahun ini.
Tambah Muhammad Shafee, pihaknya menulis surat representasi untuk menggugurkan pertuduhan bagi pihak Najib dua tahun lalu, namun ia ditolak oleh AGC.
“Kami bercadang untuk menghantar surat representasi sekali lagi bagi menarik semula pertuduhan sekiranya terdapat perkembangan baharu (mengenai penyelesaian tersebut),” katanya.
Kumaraendran turut memaklumkan pihaknya juga telah menghantar representasi untuk menggugurkan pertuduhan pada Februari 2020 tetapi tidak menerima sebarang jawapan, sehubungan itu, mereka mengemukakan representasi baharu bulan lepas.
Hakim Muhammad Jamil membenarkan penangguhan perbicaraan kes tersebut dan menetapkan 29 Mei ini untuk sebutan semula kes, serta bagi pihak pendakwaan untuk memaklumkan kepada mahkamah status representasi kedua-dua tertuduh.
Pada 24 Oktober 2018, Najib, 69, dan Mohd Irwan, 66, mengaku tidak bersalah atas enam pertuduhan pecah amanah ke atas harta kerajaan Malaysia berjumlah RM6.6 bilion berkaitan bayaran kepada IPIC.
Mereka dituduh melakukan kesemua kesalahan itu di Kompleks Kementerian Kewangan Malaysia, Wilayah Persekutuan Putrajaya antara 21 Disember 2016 dan 18 Disember 2017, mengikut Seksyen 409 Kanun Keseksaan yang dibaca bersama Seksyen 34 kanun sama yang membawa hukuman penjara maksimum 20 tahun dan sebatan serta boleh dikenakan denda, jika sabit kesalahan.


PM gesa penjawat awam segerakan bantuan rakyat

Perdana Menteri Muhyiddin Yassin menggesa penjawat awam bertindak pantas bagi menyempurnakan proses penyampaian bantuan kepada rakyat yang terjejas akibat pandemik Covid-19.Katanya, dalam keadaan yang mencabar ini kesejahteraan rakyat menjadi tumpuan utama sekali gus meningkatkan pertumbuhan ekonomi negara.“Percepatkan proses penyampaian bantuan kepada rakyat, mereka tidak boleh tunggu lama sehari lewat mungkin dapur mereka tidak berasap,” kata Muhyiddin dalam ucapan sempena Majlis Amanat Perdana Setahun Malaysia Prihatin di Putrajaya hari ini.“Begitu juga permohonan daripada peniaga, pengusaha dan pelabur untuk mereka melabur, memula dan memulihkan perniagaan masing- masing.”Muhyiddin turut meminta organisasi berkanun dan syarikat berkait kerajaan (GLC) bagi membantu rakyat yang terjejas selain mendengar keluhan mereka terutamanya melibatkan pembayaran sewaan premis.“Pemimpin kerajaan sama ada ahli politik mahu pun penjawat awam, wajiblah melindungi semua rakyat, semuanya mesti dilayan dengan saksama dan dibela secara adil.“Syarikat GLC diharapakan dapat mempertimbangkan permohonan peniaga yang mengalami kerugian, bantulah mereka untuk menyelamatkan perniagaan dan bangkit kembali,” katanya.Ketua Setiausaha Negara Mohd Zuki Ali menekankan mengenai proses cara kerja penjawat awam agar lebih efektif dan pantas.Katanya, tindakan segera penjawat awam secara tidak langsung dapat melancarkan permohonan penyampaian bantuan selain tidak lagi menjadikan perintah kawalan pergerakan (PKP) sebagai alasan proses tertunda.“Antara yang perlu diberi perhatian ialah memastikan kepantasan dalam membuat keputusan dan inovatif dan kreatif dalam melaksanakan tindakan yang perlu diambil.“Jadikan PKP ini bukan lagi alasan, kita mempercepatkan proses sedia ada bersesuaian dengan keadaan bagi membantu mencapai matlamat kerajaan,” katanya dalam temubual bersama RTM hari ini.


Imigresen nafi depoh tahanan sesak, kurang petugas

Jabatan Imigresen Malaysia (JIM) menafikan dakwaan bahawa depoh imigresen di Lenggeng, Negeri Sembilan sesak dan tiga depoh lain kekurangan petugas. Ketua Pengarah Imigresen Khairul Dzaimee Daud berkata jumlah kapasiti tahanan di semua 21 depoh imigresen seluruh Malaysia termasuk tiga depoh Imigresen sementara adalah 21,150 orang, sedangkan jumlah tahanan di semua depoh tersebut adalah kira-kira 17,000 orang sehingga 24 April.Katanya ia terdiri dari 12,895 lelaki, 3,211 perempuan, 851 kanak-kanak lelaki dan 677 kanak-kanak perempuan dengan kesemua kanak-kanak ditempatkan bersama penjaga mereka.“Jumlah kapasiti tahanan di depoh Lenggeng Negeri Sembilan adalah seramai 1,000 orang iaitu 800 lelaki dan 200 perempuan. “Sehingga 24 April tahun ini, jumlah tahanan di depoh imigresen Lenggeng adalah seramai 779 orang terdiri dari 583 lelaki, 173 perempuan, 15 kanak-kanak lelaki dan lapan kanak-kanak perempuan,” katanya dalam satu kenyataan semalam. Dzaimee berkata daripada segi perjawatan, jabatan itu telah mengkaji keperluan perjawatan bagi semua depoh pada tahun 2019 dengan mengambil kira keperluan sebenar pegawai dan telah dipersetujui oleh agensi pusat termasuk tambahan jawatan di empat pusat tahanan sementara (PTS) di Sabah selepas pengambilalihan daripada Majlis Keselamatan Negara. Katanya imigresen sedang membuat pengisian kekosongan jawatan termasuk di depoh-depoh tahanan secara berterusan. Beliau berkata demikian susulan laporan media tempatan hari ini berhubung kenyataan Pejabat Pesuruhjaya Kanak-Kanak di Suruhanjaya Hak Asasi Manusia Malaysia (Suhakam) Noor Aziah Mohd Awal yang mendakwa keadaan depoh imigresen di Lenggeng, Negeri Sembilan sesak dengan tahanan, manakala tiga depoh lain kekurangan petugas. Dzaimee berkata pihaknya mengambil serius kenyataan tersebut yang disifatkan tidak berasaskan fakta dan tidak memberikan gambaran sebenar mengenai situasi semasa pengurusan depot-depot Imigresen di seluruh negara.“Di dalam pengurusan depoh, imigresen sentiasa mematuhi ketetapan di dalam Peraturan Minimum Standard Bangsa-Bangsa Bersatu bagi Tahanan (The Nelson Mandela Rules), Akta Imigresen 1959/63 (Akta 155), Peraturan-peraturan Imigresen (Pentadbiran dan Pengurusan Depot 2003), Arahan Tetap Ketua Pengarah Imigresen Mengenai Pengurusan dan Pentadbiran Depot Imigresen dan garis panduan ICRC (Jawatankuasa Antarabangsa Palang Merah) untuk aspek kesihatan, ” katanya.


Mahkamah The Hague putuskan tuntutan Kumpulan Sulu kuat kuasa award AS$14.9 bilion terhadap Malaysia esok

Mahkamah Rayuan The Hague di Belanda akan memutuskan esok mengenai permohonan kumpulan Sulu untuk pengiktirafan dan penguatkuasaan tuntutan award sebanyak AS$14.9 bilion (RM62.59 bilion) terhadap Malaysia yang dikatakan diperoleh melalui proses timbang tara pada Februari tahun lepas.
Mahkamah itu akan membuat keputusan sama ada award akhir yang dikatakan dikeluarkan oleh penimbang tara Sepanyol, Gonzalo Stampa pada 2022 kepada lapan individu yang mendakwa sebagai waris Sultan Sulu boleh dikuatkuasakan di Belanda.
Dalam usaha mereka untuk menguatkuasakan award akhir sebanyak AS$14.9 bilion itu, kumpulan Sulu tersebut dilaporkan telah cuba merampas aset syarikat minyak Malaysia, Petronas di Luxembourg, aset di Belanda  dan juga menyasarkan aset diplomatik Malaysia di Perancis (termasuk sebahagian daripada Kedutaannya).
Pada 19 April, Sekretariat Khas Sulu dalam satu kenyataan berkata Mahkamah Rayuan The Hague mendengar hujahan daripada kerajaan Malaysia dan pihak yang menuntut semasa prosiding yang diadakan pada 17 April.
Semasa prosiding, Malaysia telah mengemukakan pembelaan bahawa permohonan pihak Sulu itu untuk pengiktirafan dan penguatkuasaan award akhir yang dikeluarkan secara tidak sah di sisi undang-undang oleh Stampa, adalah terbatal dan permintaan mereka tidak boleh diterima dan oleh itu, mesti ditolak.
Sekretariat itu juga menyebut Malaysia komited dalam melindungi kedaulatannya dan menegakkan proses timbang tara di peringkat antarabangsa serta berhasrat untuk mendedahkan percubaan kotor kumpulan Sulu bagi menguatkuasakan award palsu yang terbatal dan tidak sah itu.
“Ini adalah satu percubaan untuk memeras ugut sebuah negara berdaulat dan kewujudan berterusan award palsu itu telah mencemar reputasi sistem timbang tara yang dihormati di peringkat global,” katanya.
Pada 14 Jun, Perdana Menteri Anwar Ibrahim berkata setakat ini, penuntut Sulu telah mengambil tindakan undang-undang terhadap Malaysia di empat buah negara iaitu Sepanyol, Perancis, Luxembourg dan Belanda dan Kerajaan Malaysia telah dan sedang mengambil pelbagai tindakan balas perundangan terhadap mereka.
Beliau berkata hasil daripada usaha tersebut, kerajaan Malaysia menerima berita baik apabila Mahkamah Rayuan Paris mengekalkan keputusan membenarkan Malaysia mencabar sebahagian award yang diputuskan oleh Stampa.
Keputusan Mahkamah Rayuan Perancis  pada 6 Jun lepas itu satu kejayaan penting dan signifikan bagi Malaysia sekali gus membuktikan kesungguhan serta ketegasan kerajaan Malaysia dalam mendepani isu berkenaan, katanya.
Pada 6 Jun, Menteri di Jabatan Perdana Menteri (Undang-undang dan Reformasi Institusi) Azalina Othman Said berkata keputusan itu bermakna penuntut tidak boleh bergantung kepada award yang diputuskan di Perancis itu untuk sebarang tujuan.
“Mahkamah Rayuan Paris juga mendapati penimbang tara (Stampa) telah terkhilaf dalam melaksanakan bidang kuasanya.
“Keputusan ini juga, yang muktamad serta mengikat, adalah satu kemenangan yang nyata buat Malaysia dalam perjuangannya untuk mendapatkan remedi dari segi perundangan dan Malaysia yakin penuntut serta pembiaya mereka akan kalah,” katanya.
Menteri itu berkata apa yang lebih penting ialah keputusan itu membayangkan bahawa Mahkamah Rayuan Paris akan membatalkan award akhir dan kerajaan Malaysia kini berusaha agar pembatalan itu direkodkan dalam keputusan mahkamah secepat mungkin yang akan menggagalkan usaha penuntut untuk menguatkuasakan award tersebut di seluruh dunia.
Pada 2019, kumpulan itu membawa perkara tersebut kepada penimbang tara Sepanyol untuk mendapatkan pampasan bagi tanah di Sabah yang didakwa dipajak oleh nenek moyang mereka kepada syarikat perdagangan British pada 1878.
Stampa, yang dilantik oleh penuntut itu telah pada 28 Februari 2022 membuat keputusan yang berpihak kepada mereka dan mengeluarkan award akhir sebanyak AS$14.9 bilion (RM62.59 bilion) terhadap Malaysia  hasil daripada timbang tara tidak sah kepada lapan, pihak yang menuntut walaupun sebelum ini pembatalan pelantikannya sebagai penimbang tara oleh mahkamah Sepanyol.
Kumpulan itu kemudian membawa kes tersebut ke Mahkamah Paris dan pada 14 Mac lepas, Mahkamah Rayuan Paris telah mengekalkan perintah penggantungan yang diperoleh Malaysia terhadap penguatkuasaan award itu.


5 Adun angkat sumpah sebagai Exco Perak

Lima Ahli Dewan Undangan Negeri (Adun) Perak hari ini mengangkat sumpah jawatan sebagai Ahli Majlis Mesyuarat Kerajaan Negeri (Exco) di hadapan Sultan Perak Sultan Nazrin Shah di Istana Iskandariah di Ipoh,  hari ini.Empat daripada Adun berkenaan mengekalkan jawatan Exco di bawah pentadbiran sebelum ini, iaitu Zolkafly Harun (BN-Lintang); Shahrul Zaman Yahya (BN-Rungkup); Wan Norashikin Wan Noordin (BN-Kampung Gajah) dan Khairul Shahril Mohamed (BN-Bota).Seorang lagi yang mengangkat sumpah jawatan adalah Zainol Fadzi Paharudin (Bersatu-Sungai Manik).Pelantikan kelima-lima Adun itu mendapat perkenan daripada Sultan Nazrin setelah nama mereka dipersembahkan oleh Menteri Besar Saarani Mohamad.Mendahului istiadat mengangkat sumpah itu adalah Zainol Fadzi, diikuti Zolkafly, Shahrul Zaman, Wan Norashikin dan Khairul Shahril.Kesemua mereka kemudian menandatangani surat sumpah dengan disaksikan Hakim Utama Mahkamah Tinggi Ipoh Hisham Hashim.Pagi tadi, Adun Kota Tampan, Saarani, mengangkat sumpah jawatan sebagai Menteri Besar Perak ke-14.Pada sidang media sulungnya sebagai menteri besar Perak, Saarani berkata istiadat mengangkat sumpah perlu disegerakan bagi membolehkan mesyuarat Exco dijalankan seterusnya meneliti dan meluluskan Belanjawan 2021 negeri.Barisan Exco Perak terbubar selepas Ahmad Faizal Azumu meletak jawatan sebagai menteri besar pada 5 Disember lalu, selepas beliau gagal mendapat sokongan menerusi usul ‘keyakinan majoriti ahli Dewan terhadap menteri besar’ sehari sebelum itu.Menerusi usul itu yang dibawa oleh Abd Manap Hashim (BN-Pengkalan Baru) pada persidangan Dewan Undangan Negeri (DUN), Jumaat lalu, Faizal hanya mendapat 10 undi sokongan berbanding 48 menentang manakala satu berkecuali.


Kerajaan sasar bentang RUU anti lompat parti pada Julai

Kerajaan menyasarkan untuk membentangkan rang undang-undang (RUU) anti lompat parti pada sesi Parlimen Julai ini, kata Perdana Menteri Ismail Sabri Yaakob.Beliau berkata kerajaan tidak ada niat untuk melewat-lewatkan atau tidak membentangkan akta anti lompat parti, namun ada beberapa perkara yang perlu diselesaikan terlebih dahulu termasuk pindaan RUU Perlembagaan (Pindaan) (No. 3) 2022 yang akan dibentangkan hari ini. “Ada pihak yang terkeliru cuba memainkan isu seolah-olah kerajaan tidak ikhlas dalam soal membentang Akta Anti Lompat Parti,” katanya kepada media selepas menghadiri taklimat khas mengenai RUU Perlembagaan (Pindaan) (No. 3) 2022, semalam.Turut hadir dalam taklimat itu ialah Menteri di Jabatan Perdana Menteri (Parlimen dan Undang-Undang) Wan Junaidi Tuanku Jaafar dan Peguam Negara Idrus Harun.Ismail berkata sebaik sahaja RUU Perlembagaan (Pindaan) (No. 3) 2022 diluluskan dengan majoriti dua pertiga atau lebih 148 undi, kerajaan akan membentuk satu jawatankuasa khas yang terdiri daripada wakil kerajaan, pembangkang dan ahli akademik untuk meneliti dan mengubal RUU akta anti lompat parti.“Saya harap perkara ini dapat dipercepatkan kerana sasaran kerajaan adalah untuk membentangkan akta anti lompat parti ini pada sesi Parlimen Julai.“Bagaimanapun ia tergantung kepada jawatankuasa khas nanti, secepat mana mereka boleh mencadangkan untuk dibentangkan ke dalam Kabinet untuk persetujuan. Selepas Kabinet bersetuju maka kita boleh bentangkan segera di Parlimen,” katanya.Ismail berkata beliau yakin RUU Perlembagaan (Pindaan) (No. 3) 2022 akan diluluskan.“Setakat hari ini daripada kenyataan media kita baca, dari parti-parti kerajaan semuanya menyokong. Pembangkang, Pakatan Harapan pun dah buat kenyataan, berjanji sewaktu berjumpa dengan saya, mereka juga akan menyokong.“Jadi saya rasa tidak timbul isu tentang pindaan ini tidak diluluskan. Saya harap apa yang dijanjikan akan ditepati esok,” katanya.Ismail berkata tujuan kerajaan membentangkan pindaan Perlembagaan Artikel 10 adalah untuk membolehkan akta anti lompat parti dibentangkan di Parlimen, kerana tanpa pindaan kepada Artikel 10 mana-mana undang-undang yang dibentangkan atau diluluskan tidak boleh terpakai kerana akan bertentangan dengan Artikel berkenaan.“Seperti kita tahu Dewan Undangan Negeri (DUN) Kelantan telah membuat pindaan kepada Undang-undang Tubuh Negeri Kelantan untuk tidak membenarkan lompat parti, tetapi kerana Artikel 10 tidak dipinda, jadi pindaan Undang-undang Tubuh Negeri Kelantan tidak boleh terpakai kerana bertentangan dengan Artikel 10 Perlembagaan Persekutuan.“Sebab tu kita kena pinda Artikel 10 dan inilah yang akan dilakukan esok,” katanya.Sementara itu ditanya adakah wakil pembangkang turut hadir dalam taklimat semalam, Ismail berkata terdapat empat wakil pembangkang yang hadir.Mereka terdiri daripada Ahli Parlimen Ipoh Timur Wong Kah Woh, Ahli Parlimen Kuching Kelvin Yii, Ahli Parlimen Kalabakan Ma’mun Sulaiman dan Ahli Parlimen Labuan Rozman Isli.“Ada ahli pembangkang yang hadir tapi saya difahamkan mereka (ahli pembangkang yang lain) mempunyai pre-council (di tempat lain).“Hari ini seolah-olah hari biasa kita ada pre-council sehari sebelum sidang (Parlimen). Hari ini fokusnya walaupun satu saja, tapi dia macam pre-council juga,” katanya.Beberapa ahli Parlimen, menteri Kabinet dan ahli Dewan Negara hadir di Dewan Sri Endon, Puspanitapuri semalam bagi mengikuti taklimat khas RUU Akta Perlembagaan (Pindaan) (No. 3) 2022. Antaranya Menteri Tenaga dan Sumber Asli Takiyuddin Hassan, Menteri Perumahan dan Kerajaan Tempatan Reezal Merican Naina Merican, Menteri Sumber Manusia Datuk Seri M. Saravanan, Menteri Kanan Pertahanan Hishammuddin Hussein dan Menteri Kanan Pendidikan Radzi Jidin.Turut serta ialah Menteri Pelancongan, Seni dan Budaya Nancy Shukri, Menteri Sains, Teknologi dan Inovasi Adham Baba, Menteri di Jabatan Perdana Menteri (Hal Ehwal Agama) senator Idris Ahmad dan senator Ras Adiba Radzi.